Lelaki Bangladesh dicekup muat naik kenyataan berbaur perkauman
Oleh MOHAMAD FAIZAL HASHIM

6 November 2021, 6:51 pm
JOHOR BAHRU – Tindakan seorang lelaki warga Bangladesh yang mengeluarkan kenyataan berbaur perkauman di platform media sosial Tik Tok mengundang padah apabila dicekup polis di Jalan Kempas Batu 7 1/2, Jalan Bakri, Muar dekat sini semalam.
Ketua Polis Johor, Datuk Ayob Khan Mydin Pitchay berkata, suspek berusia 29 tahun itu ditahan pada pukul 7.30 petang ketika lelaki itu berada di tepi jalan.
Katanya, Polis Daerah Muar telah menerima satu laporan polis berkenaan video yang tular di media sosial oleh suspek yang mengeluarkan kenyataan agama Hindu, Muslim dan perayaan Deepavali.
“Pada hari yang sama, sepasukan polis dari Ibu Pejabat Polis Daerah (IPD) Muar telah berjaya menangkap suspek terbabit di tepi jalan.
“Hasil siasatan mendapati permit suspek telah tamat tempoh dan telah tinggal lebih masa di negara ini,” katanya pada sidang akhbar di Projek Perumahan Rakyat (PPR) Larkin, di sini hari ini.
Ayob Khan memberitahu, suspek ditahan reman selama 14 hari untuk siasatan lanjut dan kes itu disiasat di bawah 505 Kanun Keseksaan, jika sabit kesalahan boleh dipenjara dua tahun, denda atau kedua-duanya sekali.-K! ONLINE


[VIDEO] Nelayan teruja rakam yu paus tujuh meter di Teluk Kumbar
Oleh NOOR HASLIZA NUSI

6 November 2021, 7:39 pm
BALIK PULAU – Seorang nelayan di Teluk Kumbar di sini tidak menyangka terserempak dengan ikan yu paus bersaiz kira-kira tujuh meter ketika dalam perjalanan keluar memancing dekat belakang Pulau Kendi di sini pagi tadi.
Roslizan Ramli, 40, berkata, spesies yang ditemuinya kira-kira pukul 10 pagi adalah kali kedua selepas kali pertama pada tahun lalu yang dianggarkan bersaiz lebih sembilan meter panjang.
Menurutnya, dia tergamam sebaik melihat ikan itu timbul di permukaan laut pada jarak kira-kira 20 meter dari sampan yang dinaikinya.
“Saya dan seorang lagi rakan begitu teruja apabila ternampak kelibat ikan yang saiznya sebesar sampan ketika dalam perjalanan memancing berhampiran Pulau Kendi.
“Saya terus merakam video saat ikan itu mengelilingi sampan dan menyusuri di permukaan bawah sehingga hilang dari pandangan mata. Spesies-spesies sebegini memang akan timbul di kawasan perairan di sini setiap kali berlaku peralihan angin,” katanya di sini hari ini.- K! ONLINE


Model akui hadapi ‘kesukaran hidup’ kerana diri terlalu cantik
Oleh KOSMO!

6 November 2021, 7:00 pm
VIENNA, AUSTRIA – Seorang model yang sering dikecam oleh netizen menyifatkan kehidupan sebagai seseorang yang cantik sepertinya adalah sukar kerana sering menjadi mangsa orang sekeliling yang cemburu, lapor akhbar New York Post semalam.
Veronika Rajek, 25, yang mempunyai 1.1 juta pengikut di Instagram kerap memuat naik foto dirinya memperagakan pelbagai jenis koleksi bikini.
Akaun Instagram miliknya bagaimanapun kerap dipadam disebabkan netizen percaya bahawa dirinya adalah palsu kerana ‘terlalu cantik’.
Wanita ini tidak mempunyai ramai kawan kerana kecantikannya menjadikan dia sukar didekati. – Instagram
“Mereka fikir saya mungkin robot kecerdasan buatan (AI) atau seorang penyamar online,” katanya.
Wanita itu menganggap pemadaman akaun miliknya juga adalah satu bentuk diskriminasi, malah dia tidak mempunyai ramai rakan kerana mereka terlalu takut untuk mendekatinya memandangkan dia terlalu cantik.
Rajek juga berkata bahawa dia kerap menerima komen-komen negatif daripada wanita yang menganggapnya mahu merampas teman lelaki mereka.

Wanita itu mendedahkan dia tidak pernah menyunting penampilannya di laman sosial dan tidak pernah melakukan apa-apa pembedahan plastik.
“Jika anda rasa diri cantik, maka anda seorang yang cantik,” katanya. – AGENSI


Aznil dapat ucapan hari jadi daripada PM
Oleh MOHAMMAD SHAHEMY AZMI

6 November 2021, 6:36 pm
PETALING JAYA – Pengacara tersohor negara Datuk Aznil Nawawi berterima kasih kepada Perdana Menteri Malaysia, Datuk Seri Ismail Sabri Yaakob apabila memberikan ucapan sempena ulang tahun kelahirannya hari ini.
Menerusi satu hantaran video yang dimuat naik dalam Instagram miliknya, Aznil atau lebih mesra disapa Pak Nik berkongsi video ucapan daripada Ismail Sabri sempena hari jadinya yang ke-59 tahun.
“Hai Pak Nik, selamat hari jadi. Semoga panjung umur, murah rezeki dan terus cemerlang. Okay Pak Nil selamat hari jadi,” ucap Ismail Sabri dalam video tersebut.
Menganggap ucapan itu sebagai satu kenangan istimewa, Aznil memuat naik video tersebut dalam media sosial miliknya sebagai tanda penghargaan dan kenang-kenangan.
Bahkan, bekas pengacara program reality Akademi Fantasia itu juga berseloroh apabila meminta stesen televisyen untuk membuat liputan tentang ucapan daripada Perdana Menteri itu.
“Buletin Utama (TV3) dan Astro Awani tak nak buat liputan fasal video ini ke?

“Terima kasih Yang Amat Berhormat Perdana Menteri atas ucapan,” tulis Aznil.
Sekadar info, Aznil yang juga pemegang Ijazah Sarjana Muda Ekonomi dari Universiti Malaya dilahirkan pada 6 November 1962 di Kampung Datuk Keramat, Kuala Lumpur.
Aznil memulakan kerjaya penyiarannya pada tahun 1990 sebagai penyampai berita dan wartawan di TV3. Sepanjang berada di bawah bumbung stesen penyiatan swasta itu, Aznil pernah mengendalikan beberapa rancangan antaranya Melodi dan Pop Kuiz. – K! ONLINE


AS belum keluarkan penilaian vaksin Covid-19 untuk kanak-kanak
Oleh YATIMIN ABDULLAH

6 November 2021, 6:36 pm
KOTA BHARU – Kementerian Kesihatan (KKM) sedang meneliti beberapa aspek sebelum membuat keputusan untuk membenarkan kanak-kanak yang berusia bawah 12 tahun menerima vaksin Covid-19.
Menterinya, Khairy Jamaluddin Abu Bakar berkata, buat masa ini, Amerika Syarikat (AS) menjadi negara tunggal yang memberikan suntikan vaksin jenis Pfizer kepada golongan kanak-kanak.
“Mereka (AS) masih belum memberikan maklumat atau data kepada Bahagian Perkhidmatan Farmasi (NPRA) KKM untuk dibuat penilaian.
“Bagaimanpun, pengeluarkan vaksin jenis Sinovac sudah memberikan maklumat bagi membolehkan proses penilaian dibuat,” katanya pada sidang akhbar selepas mengadakan lawatan ke Hospital Raja Perempuan Zainab II (HRPZ II) di sini hari ini.-K! ONLINE


Tipu gelang palsu selamatkan warga emas jadi mangsa ragut
Oleh ROHANA MOHD. NAWI

6 November 2021, 7:09 pm
KOTA BHARU – Taktik seorang warga emas yang mengatakan seutas gelang yang dipakai merupakan barangan tiruan kepada seorang lelaki berjaya menyelamatkan dirinya daripada menjadi mangsa ragut.
Mangsa, Rokiah Yusoff, 60, berkata, kejadian pada pukul 1.15 petang di Kadok di sini semalam berlaku semasa semua kaum lelaki pergi ke masjid untuk menunaikan solat Jumaat.
Menurutnya, dia baru pulang ke rumahnya dengan memandu sebuah kereta jenis Proton Iswara sebelum didatangi seorang lelaki dipercayai berusia dalam lingkungan 30-an yang telah mengekorinya dengan motosikal.
Ujarnya, selepas turun daripada kereta, dia sempat menyapa lelaki itu sebelum suspek mematikan enjin motosikalnya.
“Suspek kemudian mengeluarkan sebilah parang panjang yang dibalut kain hitam dalam raga motosikal dan mengarahkan saya supaya diam. Lelaki itu menyuruh saya menyerahkan seutas gelang emas yang dipakai ketika itu.
“Terkejut dengan situasi itu, saya mengatakan bahawa gelang emas yang dipakai ini merupakan barangan kemas tiruan sedangkan ia memang tulen,” katanya ketika dihubungi hari ini.

Menurut Rokiah, selepas menyatakan helah itu kepada suspek, dia terus menjerit meminta tolong dan berlari masuk ke rumah jiran sebelum membuat laporan di Balai Polis Ketereh di sini semalam.
Sementara itu, Ketua Polis Daerah Kota Bharu, Asisten Komisioner Abdul Rahim Daud ketika dihubungi mengesahkan pihaknya menerima laporan berhubung kejadian itu semalam.-K! ONLINE


Chris Evans kini Lelaki Paling Seksi 2021
Oleh MOHAMMAD SHAHEMY AZMI

6 November 2021, 6:49 pm
LOS ANGELES – Pelakon Hollywood Chris Evans dinobatkan sebagai Lelaki Paling Seksi 2021 oleh majalah People Magazine, lapor Page Six.
Menurut laporan tersebut, Evans sepatutnya mendapat gelaran itu pada tahun lalu, namun namanya disingkirkan selepas dia terlibat dengan skandel berkaitan sekeping foto ‘panas’ yang tidak sengaja dimuat naik dalam Instagram miliknya.
Justeru, gelaran tersebut telah diberikan kepada rakannya yang juga bintang Marvel Studio iaitu mendiang Michael B. Jordan yang pernah membintangi filem Black Panther.
Evans merupakan satu-satunya pelakon Marvel yang belum pernah diberikan gelaran tersebut, berbanding pelakon lelaki yang lain.
Selain Evans dan Jordan, pelakon Idris Elba yang memegang watak sebagai Heimdall dalam filem Thor: The Dark World juga pernah diberi gelaran Lelaki Paling Seksi pada 2018. Aktor Chris Hemsworth (2014) dan Bradley Cooper (2011).
Beberapa watak hero lain yang pernah memegang gelaran tersebut ialah Dwayne Johnson (2016), Ryan Reynolds (2010), Hugh Jackman (2008), Ben Affleck (2002) dan Geroge Clooney (1997 dan 2006).

Selepas dua tahun membuat penampilan terakhirnya sebagai Captain America bersama Marvel Cinematic Universe, Evans bakal tampil dengan sebuah filem bergenre komedi berjudul Don’t Look Up yang turut dibintangi pelakon Leonardo DiCaprio dan Jennifer Lawrence. – K! ONLINE


Suami isteri antara 46 dicekup lalok dadah
Oleh MOHAMAD FAIZAL HASHIM

6 November 2021, 7:15 pm
JOHOR BAHRU – Pasangan suami isteri antara 46 individu disyaki terlibat dengan penyalahgunaan dadah yang ditahan dalam Ops Sarang Khas 1.0 di kawasan Projek Perumahan Rakyat (PPR) hari ini.
Ketua Polis Johor, Datuk Ayob Khan Mydin Pitchay berkata, operasi yang dijalankan bermula pukul 1 hingga 6 petang itu berjaya menahan kesemua suspek berusia 30 hingga 70 tahun.
Beliau berkata, dalam serbuan itu, kita berjaya menahan 44 lelaki dan dua wanita termasuk sepasang suami isteri masing-masing berusia 31 tahun.
“Operasi dijalankan bagi mengambil tindakan terhadap penagih dadah tegar, selain membasmi ‘port’ penagihan di kawasan perumahan ini.
“Di Johor terdapat 13 PPR membabitkan lapan daerah dan kebanyakan yang ditangkap itu terlibat dengan dadah jenis Methamphetamine,” katanya pada sidang akhbar di PPR Larkin hari ini.-K! ONLINE


Ribut petir, hujan lebat landa 8 negeri malam ini
6 November 2021, 6:33 pm
PETALING JAYA – Amaran ribut petir dan hujan lebat dijangka melanda beberapa kawasan di lapan buah negeri sehingga pukul 9 malam nanti.
Jabatan Meteorologi Malaysia (MetMalaysia) dalam satu kenyataan di Facebooknya berkata, amaran itu melibatkan seluruh negeri Perlis, Pulau Pinang serta Wilayah Persekutuan Labuan.
“Sementara itu bagi negeri Kedah melibatkan kawasan di Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik, Baling, Kulim dan Bandar Baharu manakala di Perak pula di Kerian, Larut, Matang Dan Selama, Hulu Perak serta Kuala Kangsar.
“Bagi kawasan di negeri Johor pula antara kawasan yang terjejas di Kluang, Kulai dan Johor Bahru sementara di Sarawak di Kuching (Kuching), Samarahan (Samarahan), Sri Aman, Sarikei (Pekan dan Julau), Kapit (Song) serta Limbang,” katanya hari ini.
Tambahnya, cuaca tidak menentu itu turut diramal akan melanda negeri Sabah di Pedalaman, Pantai Barat, Sandakan (Tongod, Telupid dan Beluran) serta Kudat (Kota Marudu dan Kudat). – K! ONLINE


Lelaki ‘tertendang’ anak kecil di dasar kolam
Oleh NABIL AIMAN NOR AZWAN

6 November 2021, 5:43 pm
PETALING JAYA – Ketika bercuti dengan mandi-manda di tempat pelancongan, ibu bapa diingatkan agar tidak leka dan sentiasa mengawasi anak-anak agar tidak berlaku kejadian yang tidak diingini seperti lemas dan sebagainya.
Menerusi perkongsian sebuah gambar oleh Nik Azwan Mustapha di laman sosial Facebook baru-baru ini, dia telah berhadapan satu situasi cemas apabila ada seorang kanak-kanak yang lemas ketika sedang mandi di dalam kolam.
“Kejadian berlaku betul-betul di depan mata saya tadi, mak dan ayah gadis ini tidak dapat di kesan selama 20 minit akibat terlalu ramai pengunjung di musim cuti ini.
“Terkejut apabila seorang lelaki tertendang anak kecil perempuan ini ke dalam dasar kolam dewasa, keadaan budak perempuan itu sudah tidak sedarkan diri kerana lemas,” katanya dalam posting Facebook tersebut.
Menurutnya lagi, kanak-kanak perempuan itu berjaya disedarkan selepas melakukan proses bantuan pernafasan (CPR) selama 20 minit dan pemuda itu juga mengingatkan ibu bapa agar sentiasa memantau anak-anak ketika bermain air semasa percutian.
“Alhamdullilah, selepas 20 minit buat CPR dari orang awam budak perempuan ini sedar semula, mungkin dia baru lemas dalam dua atau tiga minit sebelum di temui orang ramai.

“Nasihat saya kepada kedua ibu dan ayah di luar sana, Mohon pantau anak-anak masing-masing ketika bermain air semasa percutian kerana tidak mahu insiden seperti ini berlaku lagi,” ujarnya.
Susulan perkongsian itu, rata-rata orang ramai mahu ibu bapa lebih peka dengan persekitaran tempat anak-anak mandi manda.
“Tolonglah jadi mak ayah yang sentiasa perhatikan anak itu, jangan lalai tak kira anak itu dah besar atau kecil. Saya memang akan beremosi betul kalau jadi macam ini, sedih kalau terjadi benda buruk,” kata Jue Arill.
“Pada tahun 2019 saya pernah tarik seorang kanak-kanak lelaki lemas dekat kolam yang sama, waktu itu mulut dah berbuih tapi alhamdulillah budak itu selamat,” jelas Hanafiah Ali.
Perkongsian tersebut mendapat lebih 1,400 reaksi dan dihujani lebih 1,600 komen di media sosial Facebook.- K! ONLINE.


Penerima vaksin Covaxin keluaran India boleh masuk Malaysia
Oleh YATIMIN ABDULLAH

6 November 2021, 6:02 pm
KOTA BHARU – Kerajaan bersetuju memberi kebenaran kepada individu atau pengembara yang menerima suntikan vaksin Covid-19 jenis Covaxin keluaran sebuah syarikat dari India, Bharat Biotech untuk memasuki negara ini.
Menteri Kesihatan, Khairy Jamaludin Abu Bakar berkata, meskipun Malaysia tidak menggunakan vaksin tersebut, kerajaan memberikan kebenaran kepada penerimanya kerana ia sudah mendapat kelulusan daripada Pertubuhan Kesihatan Sedunia (WHO).
“Saya ucapkan tahniah kepada India kerana dapat menghasilkan vaksin tersebut yang mendapat pengiktirafan WHO.
“Buat masa ini, tiada keperluan untuk membeli vaksin Covaxin kerana kita mempunyai bekalan yang cukup bagi menampung permintaan tempatan,” katanya pada sidang akhbar selepas mengadakan lawatan ke Hospital Raja Perempuan Zainab II (HRPZ II) di sini hari ini.
Terdahulu, vaksin Covaxin yang dibangunkan oleh Bharat Biotech di India untuk kegunaan semasa darurat mendapat kelulusan WHO dan vaksin itu mempunyai keberkesanan 78 peratus terhadap Covid-19 serta sesuai untuk negara berpendapatan rendah berikutan keperluan penyimpanan yang rendah.-K! ONLINE


Baru 3 tahun, anak Niena Baharun gemar baca al-Quran
Oleh MOHAMMAD SHAHEMY AZMI

6 November 2021, 5:28 pm
PETALING JAYA – Anak yang soleh menjadi dambaan semua ibu bapa. Perasan sebegitu yang dirasai pelakon Datin Niena Baharun saat berkongsi keletah anak sulungnya iaitu Adiel Mikael, 3, apabila gemar membaca ayat suci al-Quran pada setiap pagi.
Menerusi hantaran yang dimuat naik dalam Instagram miliknya, Niena atau nama lengkapnya Amaniena Kamarul Baharun, 28, berkata, setiap kali Adiel bangun daripada tidur, sudah menjadi rutin anaknya itu akan mencari al-Quran atau yassin walaupun baru berusia tiga tahun.
“Bangun pagi mesti cari al-Quran atau yassin. Dah jadi seperti permainan kegemaran dia. Ke mana-mana mesti kena bawa.
“Walaupun Adiel baru sahaja masuk tiga tahun dan masih belum lancar bercakap, tapi kami perasan bab mengaji laju dia boleh pickup (cepat belajar),” ujar Niena.
Oleh hal demikian, pelakon yang mula mencipta nama menerusi drama Demi Dia itu menganggap minat anaknya terhadap al-Quran adalah suatu kelebihan dan anugerah daripada Allah SWT.
“Kadang setiap kekurangan pasti ada kelebihan. Anugerah Allah SWT,” katanya.

Menerusi perkongsian video yang dimuat naik dalam Instagramnya, kelihatan Niena sedang mengajar anaknya membaca surah-surah tiga Qul iaitu surah al-Ikhlas, surah al-Falaq dan surah an-Naas.
Untuk info, Niena telah mendirikan rumah tangga pada 1 Februari 2018 bersama Datuk Aliff Firdaus Abdul Halim. Selain Adiel Mikael, Niena dan suami juga mempunyai seorang anak perempuan, Alyssa Marissa yang kini berusia setahun. – K! ONLINE


Polis nafi pintu masuk Melaka ditutup 15 hari
Oleh DIYANATUL ATIQAH ZAKARYA

6 November 2021, 6:26 pm
MELAKA – Polis negeri menafikan maklumat tular yang mendakwa kononnya pintu masuk negeri ini akan ditutup selama 15 hari bagi pelaksanaan Pilihan Raya Negeri (PRN) pada 20 November ini.
Ketua Polis Melaka, Datuk Abdul Majid Mohd. Ali berkata, maklumat itu sebenarnya telah disunting oleh individu tidak bertanggungjawab menggunakan pemakluman prosedur operasi standard (SOP) PRN Sabah sebelum ini.
Katanya, pihaknya kini sedang menyiasat penyebaran tersebut yang boleh dikenakan tindakan mengikut Seksyen 233 Akta Komunikasi dan Multimedia (AKM) 1998.
“Kenyataan yang tular sejak petang tadi adalah tidak benar, ia sebaliknya telah diubah suai daripada SOP PRN Sabah dahulu.
“Kita masih menunggu SOP yang akan diumumkan Suruhanjaya Pilihan Raya (SPR) dan Majllis Keselamatan Negara (MKN) berkaitan PRN Melaka,” katanya ketika dihubungi di sini hari ini.-K! ONLINE


Idris Haron sah bersama PH
Oleh MOHD RASDAN AHMAD

6 November 2021, 6:13 pm
PETALING JAYA – Bekas Ketua Menteri Melaka, Datuk Seri Idris Haron sah diangkat sebagai calon yang bakal bertanding pada Pilihan Raya Negeri (PRN) Melaka di bawah bendera Pakatan Harapan (PH).
Idris yang sebelum ini memenangi kerusi Dewan Undangan Negeri (DUN) Sungai Udang bersama UMNO sebelum ini kini bersama PH bagi menghadapi PRN pada 20 November nanti.
Presiden PH, Datuk Seri Anwar Ibrahim ketika mengumumkan nama-nama calon PH di PRN Melaka sebentar tadi mengumumkan Idris bakal bertanding di DUN N.10 Asahan.
Idris kini bersama 11 lagi calon dari PKR yang bertanding di bawah tiket PH bersama dua lagi parti komponen iaitu, Amanah dan DAP. – K! ONLINE.


Mahasiswa Anak Johor UPSI terima anugerah
Oleh ZAKI SALLEH

6 November 2021, 5:57 pm
TANJUNG MALIM – Majlis Anak Johor ([email protected]), Universiti Pendidikan Sultan Idris (UPSI) merangkul tiga anugerah pada majlis Anugerah Ikon Siswa Johor (AISJ) 2021 yang diadakan di Johor Bahru, Johor baru-baru ini.
[email protected] mengungguli Anugerah Ikon Siswa Johor (Kepimpinan), Anugerah Ikon Siswa Johor (Kebudayaan) serta Anugerah Persatuan Anak Johor Terbaik.
Anugerah Ikon Siswa Johor (Kepimpinan) disandang Muhammad Nur Naim Abdul Rehman manakala Anugerah Ikon Siswa Johor (Kebudayaan) milik Muhammad Fatkhurrozak Sokhipul Hadi.
Kesemua anugerah disampaikan oleh Menteri Besar Johor, Datuk Hasni Mohamad yang hadir merasmikan majlis tersebut.
Naib Canselor UPSI, Prof Datuk Dr. Md. Amin Md. Taff berkata, kejayaan itu sangat membanggakan pada ketika UPSI menyambut ulang tahunnya yang ke-100 tahun ini.
Menurut beliau, penganugerahan tersebut mencerminkan keupayaan universiti melahirkan graduan berfikiran kritis, inovatif, pintar, dan mempunyai daya kepimpinan yang tinggi.

“Ini selaras dengan tuntutan kurikulum akademik bagi mempersiapkan graduan yang berjaya mendapatkan tempat dalam tenaga kerja global yang semakin kompetitif,” ujar beliau dalam satu kenyataan di sini.-K! ONLINE


Kerajaan negeri disaran tidak kawal kekerapan penerbangan
Oleh SITI A'ISYAH SUKAIMI

6 November 2021, 5:53 pm
SEPANG – Kerajaan negeri disarankan tidak mengawal kekerapan penerbangan ke negeri-negeri berikutan situasi pandemik Covid-19 dilihat bertambah baik sekali gus usaha merancakkan lagi ekonomi dan industri tersebut.
Menteri Pengangkutan, Datuk Seri Wee Ka Siong berkata, kawalan kekerapan penerbangan dilihat akan menyebabkan kenaikan harga tiket yang akan menjadi beban kepada pengguna.
“Sekiranya kawalan kekerapan penerbangan dibuat, harga tiket akan naik dan pengguna akan fikir banyak kali (untuk membeli tiket).
“Jadi biarlah serahkan berkenaan kekerapan penerbangan ini kepada Suruhanjaya Penerbangan Malaysia (Mavcom) dan syarikat penerbangan, itu lebih baik,” katanya pada sidang akhbar pelancaran Sistem Elektronik Pelesenan AeroLicence dan Panduan Nasihat Perjalanan FlySmart di sini hari ini.
Dalam pada itu, Ka Siong berkata, perbincangan sudah dibuat dengan Jawatankuasa Pengurusan Bencana Negeri Sarawak dan keputusan telah dibuat iaitu selepas 1 November, kekerapan penerbangan ditambah ke negeri tersebut.
“Harga tiket penerbangan kini beransur turun tetapi belum sampai tahap yang diidamkan. Tak mungkin ia akan turun pada paras harga sebelum pandemik Covid-19 kerana semua syarikat juga nak untung,” katanya. – K! ONLINE


Zakar ‘mereput’ dipatuk ular tedung
Oleh KOSMO!

6 November 2021, 6:02 pm
CAPE TOWN, AFRIKA SELATAN – Seorang lelaki terpaksa menjalani pembedahan bagi membentuk semula zakarnya selepas alat sulitnya itu mereput akibat dipatuk oleh seekor ular tedung di Afrika Selatan, lapor akhbar New York Post semalam.
Mangsa yang berusia 47 tahun itu menderita keadaan nekrosis skrotum selepas haiwan berbisa yang melingkar di dalam mangkuk tandas menyerang dan mematuk zakarnya.
“Zakar dan kantung skrotumnya didapati membengkak, berwarna ungu gelap dan menyakitkan semasa dimasukkan ke hospital.
“Dia menerima beberapa dos antiserum racun ular dan antibiotik spektrum luas yang tidak spesifik,” demikian menurut keterangan pada satu laporan perubatan.
Selain itu, lelaki berkenaan turut mengalami gejala muntah-muntah dan rasa ‘terbakar’ serta sakit yang menjalar dari pangkal pahanya sehingga ke perut serta bahagian atas dada.
Malah, dia juga memerlukan rawatan hemodialisis ekoran kecederaan buah pinggang yang teruk sebelum menjalani pembedahan membina semula zakarnya.

Mangsa kini dilaporkan telah pulih sepenuhnya. – AGENSI


Lelaki ditemui mati depan HSAH
Oleh NUR SYAZWANA MANSOR

6 November 2021, 6:22 pm
SUNGAI PETANI – Seorang lelaki ditemui mati di perhentian bas Jalan Lencongan Timur berhadapan Hospital Sultan Abdul Halim (HSAH) di sini hari ini.
Mayat lelaki yang berasal dari Skudai Johor itu ditemui orang awam dalam keadaan terbaring di atas kerusi batu dengan kesan lebam pada mata kanan dan calar pada kaki kira-kira pukul 11.05 pagi.
Ketua Polis Daerah Kuala Muda, Asisten Komisioner Adzli Abu Shah berkata, siasatan lanjut mendapati mangsa sebelum itu dimasukkan ke wad HSAH pada Isnin lalu akibat kecederaan pada kepala dan lebam di mata serta mendapat jahitan di bawah mata.
“Mangsa keluar wad pada Khamis lalu dan datang semula ke HSAH hari ini bagi mendapat rawatan kerana mengadu sakit lutut.
“Pemeriksaan lanjut dengan pihak HSAH mendapati terdapat kesan kecederaan pada tubuh mangsa dipercayai akibat dipukul,” katanya di sini hari ini.
Menurutnya, hasil semakan mendapati tiada sebarang laporan polis yang dibuat mangsa berkaitan kes pukul dan mayat mangsa akan dibedah siasat di Hospital Sultanah Bahiyah (HSB), Alor Setar. – K! ONLINE


Melaka laksana semula 17 SJR bermula esok
Oleh DIYANATUL ATIQAH ZAKARYA

6 November 2021, 4:56 pm
MELAKA – Polis negeri ini akan melaksanakan semula 17 sekatan jalan raya (SJR) bermula esok bagi memastikan perjalanan Pilihan Raya Negeri (PRN) pada 20 November depan berjalan lancar tanpa kemasukan kumpulan tidak berkenaan.
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali berkata, pemeriksaan di SJR itu meliputi semakan sijil suntikan vaksin dan tujuan kemasukan ke negeri ini.
“Esok kita akan laksanakan SJR di 17 pintu masuk negeri ini untuk memastikan tiada pergerakan orang yang tidak berkenaan masuk ke Melaka.
“Sebagai contoh mereka yang tidak mengambil suntikan vaksin Covid-19 atau lengkap dua dos serta kesahihan yang masuk atas alasan mengundi, takut ada makhluk asing yang datang mengundi,” katanya.
Beliau berkata demikian pada sidang akhbar selepas mengadakan lawatan kerja Op PRN Melaka di Ibu Pejabat Polis Kontinjen (IPK), Bukit Beruang di sini hari ini.
Mengulas lanjut, beliau berkata SJR itu akan dibuka di laluan utama dan lorong-lorong tikus yang dikenal pasti.

“Kalau lengkap syarat melakukan rentas negeri dan datang ke negeri ini untuk melancong, tidak ada masalah.
“SJR ini akan dibuka sehingga selesai PRN,” katanya. -K! ONLINE


Ah long maut ditetak depan dua anak
Oleh MOHD YUNUS YAKKUB

6 November 2021, 4:50 pm
SHAH ALAM – Seorang lelaki dipercayai ah long mati ditetak dengan parang oleh dua penjenayah selepas menikmati makanan di sebuah kopitiam di Lorong Batu Nilam 27A, Bandar Bukit Tinggi, dekat sini hari ini.
Dalam kejadian kira-kira pukul 12.20 tengah hari itu, mangsa berusia 47 tahun sempat melarikan diri di celahan kenderaan sebelum rebah dan maut di hadapan sebuah restoran lain.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mangsa bersama dua anak lelakinya masing-masing berusia 10 dan 18 tahun telah pergi ke sebuah kopitiam untuk menikmati makanan kira-kira pukul 11.50 pagi.
Katanya, sebaik selesai makan setengah jam kemudian tiga beranak itu berjalan kaki menuju ke sebuah kenderaan pelbagai guna (MPV) jenis Toyota Vellfire miliknya yang diletakkan kira-kira 30 meter dari kopitiam itu.
“Semasa mangsa hendak membuka pintu kereta telah didatangi tiga lelaki dari arah belakang dengan masing-masing bersenjatakan parang.
“Dua daripada suspek kemudiannya terus menetak mangsa dan dia dikatakan sempat melarikan diri ke arah celah kereta di kawasan tersebut dan meninggal dunia di hadapan sebuah restoran bersebelahan kopitiam berkenaan,” ujarnya dalam kenyataan hari ini.

Tambah beliau, empat suspek termasuk seorang daripadanya menunggu di dalam kenderaan seterusnya melarikan diri.
“Hasil semakan mendapati mangsa bekerja sebagai ah long dan mempunyai pejabat di kawasan Bukit Tinggi Klang, Shah Alam dan Kajang dan mempunyai tujuh rekod lampau berkaitan ugutan, penipuan dan mendatangkan kecederaan,” ujarnya. -K!ONLINE


Siakap harga RM1,000 terbesar pernah dijual
Oleh NUR AMALINA AZMAN

6 November 2021, 4:18 pm
LANGKAWI – Pemilik restoran terapung tular kerana menjual hidangan siakap bernilai lebih RM1,000 menyatakan ikan tersebut adalah yang terbesar pernah dijualnya sepanjang lapan tahun perniagaannya Taman Geoforest Karst Kilim di sini.
Pemilik Restoran Terapung Sas Rimba, Norasyikin Musa berkata, selain ikan siakap seberat 7.48 kilogram (kg) itu, dia pernah beberapa kali menjual ikan siakap yang digunakan bagi pertunjukan di situ dengan berat lebih 4 kg ke atas.
Katanya, sebelum ini dia juga pernah menjual ikan siakap dengan berat kira-kira 7 kg kepada pelanggan yang memintanya.
“Selain ikan siakap, ada juga ikan jenahak bersaiz besar yang dijadikan pertunjukan di situ namun pelanggan tidak pernah memesan ikan tersebut.
Siakap harga RM1,000 terbesar pernah dijual.
“Ikan siakap tersebut biasanya memang saya tidak jual kepada pelanggan, kerana saiznya terlalu besar.
“Tetapi kalau ada permintaan, saya tidak akan hampakan permintaan mereka kerana memang ada pelanggan yang benar-benar mahukan ikan tersebut,” katanya di sini semalam.

Jelasnya, biasanya dia akan memastikan pelanggan benar-benar pasti untuk makan ikan siakap tersebut serta akan mencadangkan ikan lain yang memang dijual untuk hidangan di situ seperti ikan siakap merah dan ikan kerapu.
“Ikan siakap yang bersaiz besar itu biasanya hanya dibeli oleh warga tempatan,” katanya
Tambahnya, pelancong asing yang pernah berkunjung ke restorannya sebelum ini biasanya akan memesan ikan yang memang dijual untuk hidangan sahaja.
Dalam pada itu katanya, perniagaannya berjalan seperti biasa walaupun telah ditularkan menjual ikan siakap harga kayangan. -K! ONLINE


Agong, Raja Permaisuri Agong zahir ucapan takziah
Oleh NUR HUDA MUSA

6 November 2021, 5:15 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada keluarga bekas Pengarah Pengurusan Polis Diraja Malaysia (PDRM), Tan Sri J. J Raj (Jr) yang telah meninggal dunia hari ini.
Istana Negara dalam satu kenyataan berkata, baginda berdua menzahirkan rasa sedih dengan pemergian mendiang dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.
“Seri Paduka Baginda amat menghargai khidmat bakti, jasa serta pengorbanan mendiang kepada PDRM dan negara. Seri Paduka Baginda berdua turut menyifatkan pemergian mendiang sebagai satu kehilangan besar kepada PDRM dan negara.
“Mendiang yang berasal dari Chemor, Perak dan berusia 100 tahun, terkenal selaku Ketua Polis Daerah Pagoh, Johor yang pernah mengetuai Skuad Harimau (Tiger Squad) untuk menyelamatkan warga Balai Polis Bukit Kepong yang diserang pengganas komunis, sewaktu era darurat pada tahun 1950,” katanya di sini hari ini.
Menurut Istana Negara, mendiang dilantik sebagai Pengarah Pengurusan PDRM Bukit Aman pada tahun 1974 sebelum menjalani persaraan wajib pada tahun 1976 dengan pangkat Komisioner Polis.
Sepanjang perkhidmatan dalam PDRM, mendiang pernah menjawat beberapa jawatan penting antaranya Ketua Polis Daerah Pagoh (1950), Ketua Polis Daerah Tangkak (1952), Ketua Polis Daerah Kuala Kangsar (1954), Ketua Polis Daerah Kulim (1955), Ketua Polis Daerah Segamat (1957) dan Ketua Polis Daerah Kuala Lumpur (1958) dan Timbalan Ketua Polis Negeri Sembilan (1959).

Mendiang juga pernah dilantik menjadi Ketua Polis Negeri Pahang (1961), Komandan Maktab Polis Diraja Malaysia, Kuala Kubu Bharu (1964), Ketua Polis Negeri Sembilan (1967), Timbalan Pesuruhjaya Polis Sarawak Sarawak (1969) dan Ketua Polis Selangor (1973) serta Pengarah Pengurusan Bukit Aman (1974) sebelum bersara dua tahun selepas itu.
Selepas bersara, mendiang membabitkan diri secara aktif dalam sektor korporat, pertubuhan badan bukan kerajaan (NGO), pertubuhan sukarelawan dan persatuan sukan. – K! ONLINE


Jalan Kuala Krai-Gua Musang sesak akibat SJR
Oleh AIMUNI TUAN LAH

6 November 2021, 5:01 pm
GUA MUSANG – Jalan menghala ke Gua Musang di sini mulai sibuk dengan kenderaan sejak pagi tadi ekoran pengguna jalan raya dari Kelantan mula bergerak pulang ke ibu kota hari ini.
Seorang pengguna jalan raya, Johari Abdullah, 35, berkata, trafik begitu perlahan ketika melalui kawasan bandar Kuala Krai menuju ke Gua Musang akibat sekatan jalan raya (SJR) di Kampung Telekong, Kuala Krai.
Katanya, rata-rata pengguna jalan raya mahu pulang ke Kuala Lumpur selepas bercuti di kampung halaman sempena perayaan Deepavali.
Pengguna jalan raya berhenti rehat di Hentian Gua Musang sebelum meneruskan perjalanan ke ibu kota. /FOTO AIMUNI TUAN LAH
“Saya bertolak dari Kota Bharu pada pukul 9 pagi tadi dan tiba di Hentian Gua Musang di sini pada pukul 2.30 petang. Kebiasaannya, perjalanan hanya mengambil masa tiga jam,” katanya.
Sementara itu, Ketua Polis Daerah Gua Musang, Superintendan Sik Choon Foo berkata, jumlah kenderaan melalui jalan Kuala Krai-Gua Musang dan Gua Musang-Lipis berlaku sedikit pertambahan hari ini.
Katanya, bilangan kenderaan dijangka semakin bertambah keluar dari negeri ini menjelang esok dan berkemungkinan menyebabkan kesesakan lalu lintas di beberapa kawasan jalan di daerah ini.

Terdahulu, tular pengguna media sosial memaklumkan bahawa aliran dari arah Kota Bharu ke Gua Musang sesak teruk.
Keadaan itu berlaku apabila ramai perantau yang pulang ke kampung halaman mula kembali ke ibu kota selepas cuti perayaan Deepavali. -K! ONLINE


Remaja lemas ketika daki Tasik Tiga Beradik
Oleh MOHAMAD FAIZAL HASHIM

6 November 2021, 4:25 pm
JOHOR BAHRU – Keseronokan sekumpulan lelaki yang melakukan aktiviti mendaki berakhir dengan tragedi apabila salah seorang daripada mereka telah terjatuh dari tebing ke Tasik Tiga Beradik, Plentong di sini hari ini.
Mayat Mohammad Zharif Isyraf Zulkifli, 20, yang merupakan seorang pelajar Institusi Pengajian Tinggi Awam (IPTA) di Pasir Gudang ditemui mati lemas pada pukul 12.55 tengah hari.
Ketua Balai Bomba dan Penyelamat (BBP) Johor Jaya, Saiful Bahri Safar berkata, pihaknya menerima panggilan pada pukul 11.20 pagi menyatakan terdapat seorang lelaki dewasa berusia 20-an dipercayai lemas.
Beliau berkata, mangsa difahamkan bersama kira-kira 40 rakannya melakukan aktiviti riadah mendaki di kawasan tersebut.
“Setibanya pasukan keluaran operasi (PKO) di tempat kejadian didapati benar terdapat seorang mangsa telah terjatuh ke dalam tasik dan lemas.
“Mangsa dipercayai melakukan aktiviti mendaki di kawasan tersebut. Ketika mereka ingin melintasi tasik dengan melalui tebing, mangsa telah terjatuh.

“Rakan mangsa cuba membantu dengan menarik mangsa namun kehabisan tenaga dan pegangan tangan mangsa telah terlepas daripada tangan rakan mangsa hingga menyebabkan mangsa tenggelam ke dasar tasik.
“Selepas cubaan menyelamat gagal, salah seorang rakan mangsa kemudian menghubungi pihak bomba,” katanya dalam kenyataan hari ini.
Menurutnya, seramai 11 anggota dari BBP Johor Jaya dan Pasir Gudang digegaskan ke lokasi bagi usaha mencari dan menyelamat sebelum mayat ditemui kira-kira 50 meter dari lokasi mangsa dilaporkan lemas. -K! ONLINE


Aplikasi Vmall bantu veteran ATM luaskan perniagaan
Oleh ROSLIZA MOHAMED

6 November 2021, 5:14 pm
KOTA BHARU – Kementerian Pertahanan menyasarkan seramai 200 usahawan veteran Angkatan Tentera Malaysia (ATM) mendaftar menerusi aplikasi dalam talian, MyVeteran Mall (Vmall) untuk memperluaskan jaringan perniagaan mereka.
Timbalan Menteri Pertahanan, Datuk Seri Ikmal Hisham Abdul Aziz berkata, pengenalan platform digital itu merupakan inisiatif dan kerjasama dengan sebuah syarikat, MIDC Technology Sdn. Bhd.
“Aplikasi itu berperanan untuk mempromosikan produk veteran ATM termasuk di peringkat global. Usaha itu dapat melahirkan usahawan veteran kreatif dan inovatif untuk bersaing dengan usahawan lain.
“Ada dalam kalangan veteran ATM mempunyai produk mereka sendiri. Jadi, aplikasi Vmall mampu menjana ekonomi mereka,”katanya selepas Majlis Penganugerahan Pingat Jasa Malaysia Peringkat Negeri Kelantan kepada seramai 500 anggota veteran ATM di Hotel The Grand Renai, di sini hari ini.-K! ONLINE


Ribuan pengunjung lihat fenomena air pasang besar di Tanjung Piai
Oleh MUHAMMAD ZIKRI

6 November 2021, 4:31 pm
PONTIAN – Kira-kira 2,000 orang pengunjung tidak melepaskan peluang merasai fenomena air pasang besar yang melimpahi Taman Negara Johor Tanjung Piai (TNJTP), di sini hari ini.
Kejadian fenomena air pasang besar bermula pukul 11 pagi tadi menyaksikan ramai kanak-kanak teruja dan gembira kerana dapat bermain di ‘ air terjun’ semula jadi di anak tangga menuju ke taman tersebut yang hanya berlaku ketika air pasang besar menyusuri taman tersebut.
Pengunjung dari Kota Tinggi, Saffari Abu Bakar,38, bersama tiga orang anaknya tidak melepaskan peluang melihat fenomena air pasang di taman negara ini.
“Ini kali pertama kami berkunjung ke TNJTP dan seronok sangat dapat lihat kejadian tersebut yang sebelum ini hanya dilihat dikaca televisyen atau media sosial.
“Tak sangka begitu ramai orang datang pada pagi ini bagi sama-sama melihat fenomena air pasang yang jarang ditemui di tempat lain,” ujarnya ketika ditemui pemberita di sini.
Turut bersama berkunjung ke TNJTP ialah empat orang adik beradik dari Kota Bahru, Kelantan yang telah merancang untuk berkunjung ke taman ini bagi melihat dengan lebih dekat fenomena air pasang tersebut.

Mohamad Hairi Ismail, 35, memberitahu, dia bersama tiga adiknya tiba dari Kota Bahru semalam dan menginap di sebuah hotel sebelum bergerak ke Tanjung Piai.
Sementara itu, Pengurus merangkap Pegawai Penyelidik TNJTP, Lili Tokiman berkata, dijangka hampir 6,000 orang pengunjung melawat taman rekreasi bagi melihat fenomena air pasang besar bermula pada hari Khamis hingga hari ini. -K! ONLINE


Remaja lemas terjatuh di tebing laut
Oleh DIYANATUL ATIQAH ZAKARYA

6 November 2021, 5:19 pm
MELAKA – Seorang remaja lelaki ditemui lemas selepas terjatuh ke dalam laut ketika berjalan di atas batu pemecah ombak di Pantai Puteri, di sini, hari ini.
Dalam kejadian kira-kira 11.30 pagi itu, mangsa, M. Sharvin, 16, ditemui kira-kira tiga jam kemudian oleh Unit Pasukan Penyelamat Di Air (PPDA) Jabatan Bomba dan Penyelamat Malaysia (JBPM).
Pegawai Kanan Bomba II, Mohd. Khairul Nizam Mohd. Anwar berkata, panggilan kecemasan diterima pada pukul 11.40 pagi dan seramai 21 pegawai dan anggota ke lokasi.
“Setiba di lokasi kita dapati terdapat seorang remaja lelaki dilaporkan telah lemas oleh ahli keluarganya dan operasi penyelamatan dilakukan anggota PPDA.
“Mangsa berjaya ditemui kira-kira tiga jam kemudian pada jarak 30 meter daripada batu pemecah ombak tempat mangsa terjatuh,” katanya ketika dihubungi di sini, hari ini.
Mengulas lanjut, beliau berkata, mangsa dipercayai terjatuh ketika air laut pasang sebelum mayatnya ditemui tersangkut di dasar laut yang berlumpur.-K! ONLINE


Polis gempur sarang dadah, 45 individu diberkas
Oleh FITRI HAZIM

6 November 2021, 5:11 pm
PETALING JAYA – Seramai 45 individu termasuk dua wanita diberkas selepas disyaki terlibat dalam kegiatan penyalahgunaan dadah di sekitar kawasan Lembah Subang di sini malam tadi.
Operasi kira-kira pukul 11 malam itu dijalankan sepasukan polis dari Ibu Pejabat Polis Daerah (IPD) Petaling Jaya dengan kerjasama Agensi Antidadah Kebangsaan (AADK) dan Jabatan Sukarelawan Malaysia (Rela).
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kesemua tangkapan berusia dalam lingkungan 20 hingga 50 tahun.
“Menerusi Op Jihad Dadah terbabit, polis telah menahan 43 lelaki dan dua wanita warga tempatan selain merampas pelbagai jenis dadah seperti heroin seberat 1.70 gram (g), syabu (1.20g) dan pil yaba (2.75g).
“Siasatan kes dijalankan mengikut Seksyen 12(2), Seksyen 15(1)(a) Akta Dadah Berbahaya 1952 serta Seksyen 3(1) Akta Penagih Dadah 1983,” katanya dalam satu kenyataan di sini hari ini.
Mohamad Fakhrudin turut memberitahu, seramai 22 individu yang ditahan berusia antara 20 hingga 50 tahun telah diserahkan kepada AADK untuk tindakan lanjut.

“Kesemua tangkapan disiasat di bawah Seksyen 3(1) Akta Penagih Dadah 1983 kerana ujian saringan air kencing adalah positif dadah.
“Orang ramai yang mempunyai maklumat berkaitan jenayah yang berlaku di daerah ini diminta tampil memberi kerjasama kepada pihak polis.” ujarnya.-K! ONLINE


Ducati muncul juara kategori pengeluar
Oleh KOSMO!

7 November 2021, 11:37 pm
PORTIMAO – Pelumba pasukan Ducati, Francesco Bagnaia dilihat cemerlang mengemudi jentera buatan Itali apabila meraih kemenangan ketiganya musim ini selepas menjuarai perlumbaan Grand Prix (GP) Algarve sebentar tadi.
Bagnaia yang menempah petak hadapan buat kali kelima berturut-turut itu tidak berdepan masalah untuk muncul juara meskipun perlumbaan itu ditamatkan lebih awal akibat kemalangan membabitkan Miguel Olivera dan Iker Lecuona pada baki dua pusingan terakhir.
Tambahan 25 mata yang diperoleh Bagnaia itu sekali gus dapat memastikan Ducati mengesahkan gelaran kategori pengeluar.
“Saya menikmati perlumbaan ini dan saya akui ia adalah tunggangan terbaik saya untuk menjuarai perlumbaan di sini. Terima kasih juga kepada pasukan menyediakan jentera yang cukup baik pada minggu ini.
“Apa pun, saya sangat gembira kerana kami berjaya mempertahankan gelaran kategori pengeluar dan pasti ia adalah satu keputusan positif bagi pasukan,” kata Bagnaia.
Pada perlumbaan tersebut, pelumba Suzuki, Joan Mir berjaya menamatkan saingan tempat kedua manakala rakan sepasukan Bagnaia, Jack Miller mengakhiri saingan tempat kedua.

Sementara itu, juara dunia 2021 dari pasukan Monster Energy Yamaha, Fabio Quartararo terpaksa pulang hampa apabila terjatuh ketika perlumbaan hanya berbaki lima pusingan untuk tamat. -K! ONLINE


Tulis puisi untuk kutip hutang
Oleh KOSMO!

7 November 2021, 8:30 pm
JAKARTA – Seorang lelaki dilaporkan mencuri perhatian netizen kerana menggunakan cara yang unik untuk  mengutip hutang daripada rakannya, lapor laman berita Suara.com hari ini.
Lelaki itu  dilihat menulis puisi kepada rakannya sebagai peringatan supaya segera membayar hutang.
Menerusi klip video yang dimuat naik di akaun Tik Tok dengan nama @ayssa320 itu, puisi tersebut ditulis pada  sehelai kertas dan dihantar ke alamat rumah rakan penghutangnya. Isinya seperti berikut:
Makassar, 2 November 2021.
Saya letak tarikh di awal puisi ini. Supaya awak ingat. Tepat setahun yang lalu, pada hari yang sama. Kata-kata itu. Kata-kata itu keluar dari bibirmu.
Anda datang kepada saya tidak berdaya. Anda menunjukkan betapa lemahnya anda. Jelas bahawa kebaikan tidak menyebelahi anda.

Pinjam duit dulu. Minggu depan, saya tukar. Kata-kata itu tergantung pada saraf otak saya. Tak boleh tahan. serta-merta kewangan saya hancur, oleh anda.
Kemudian entah dari mana anda belajar ilmu ninja yang baik hilang. Sehat terus abang. Supaya anda boleh terus mengemaskini kebahagiaan anda di cerita Instagram. Dari saya menunggu keajaiban.
Video yang dimuat naik itu mendapat tontonan sebanyak 5.2 juta kali dengan 324,00 tanda  suka dan 14,300 komen.
“Puisi awak memang mencuit hati, tapi jangan kumpul hutang saya lagi,” kata seorang pengguna internet.
“Kami semua rakyat Indonesia bangga dengan puisi anda,” kata netizen yang lain. – Agensi


KL City, Sarawak lolos ke suku akhir
Oleh MUHAMMAD ZUHAILY BADLISHAH

7 November 2021, 11:35 pm
KUALA LUMPUR – Kuala Lumpur (KL) City FC dan Sarawak United mengesahkan tempat ke pentas suku akhir Piala Malaysia musim ini selepas masing-masing berjaya memenangi perlawanan kelima Kumpulan A sebentar tadi.
KL City mara ke pusingan seterusnya menerusi kemenangan 1-0 ke atas pasukan yang sudahpun tersingkir, Penang FC di Stadium Bola Sepak Kuala Lumpur, Cheras menerusi gol tunggal daripada Romel Morales.
Morales muncul wira skuad bimbingan Bojan Hodak apabila menyempurnakan sepakan penalti pada minit ke-38 bagi membolehkan The City Boys mengungguli carta Kumpulan A dengan 11 mata.
Sarawak United pula mencipta kebangkitan dramatik pada lewat permainan untuk menewaskan salah satu pencabar dalam Kumpulan A, Sri Pahang FC dengan keputusan 2-1 pada aksi di Stadium Darul Makmur, Kuantan.
Apa tidaknya, Tok Gajah terlebih dahulu membuka tirai jaringan seawal minit ke-17 menerusi Kenny Athiu sebelum Sandro Da Silva menyamakan kedudukan buat Sarawak pada minit ke-31.
Bagaimanapun, Sarawak memanfaatkan serangan balas pantas pada hujung permainan menerusi gol kemenangan daripada pemain simpanan, Abdul Rahim Abdul Razak untuk membawa pulang tiga mata yang cukup berharga.

Kemenangan itu sekali gus mengesahkan Sarawak mengiringi KL City ke pusingan seterusnya meskipun saingan peringkat kumpulan masih lagi berbaki satu perlawanan pada Rabu ini. – K! ONLINE


Acosta muncul pelumba termuda raih gelaran dunia Moto3
Oleh KOSMO!

7 November 2021, 8:52 pm
PORTIMAO – Impian pelumba Sepanyol, Pedro Acosta untuk melakar gelaran juara dunia Moto3 akhirnya terlaksana selepas berjaya menjuarai perlumbaan Grand Prix (GP) Algarve sebentar tadi.
Lebih manis, pelumba Red Bull KTM Ajo itu menjuarai gelaran dunia Moto3 ketika usia 17 tahun dan ia adalah penampilan pertamanya dalam perlumbaan kelas Moto3 Kejuaraan Motosikal Dunia (MotoGP).
Pada saingan tersebut, Acosta diberi saingan hebat oleh pelumba Leopard Racing, Dennis Foggia namun pelumba Itali itu terjatuh di pusingan terakhir sekali gus melenyapkan harapannya untuk memberi tentangan pada perebutan gelaran dunia dan membiarkan lawannya itu dinobatkan juara dunia lebih awal.
“Saya ingin mengucapkan terima kasih kepada semua pihak terutama pasukan yang sentiasa memberi sokongan padu di belakang saya. Saya tak tahu nak ungkapkan perasaan saya ketika ini dan ia adalah pencapaian luar biasa,” kata Acosta.
Acosta menjuarai gelaran dunia selepas memenangi enam kemenangan dengan 259 mata sementara Foggia berada di kedudukan kedua dengan 213.
Kejayaan itu memastikan Acosta menjadi pelumba paling muda berjaya meraih gelaran dunia Moto3 pada usia 17 tahun 152 hari dan mengatasi rekod sebelum ini yang dicatat Loris Capirossi ketika usia 17 tahun 165 hari. -AGENSI


Tujuh kluster baharu dikenal pasti
Oleh SITI A'ISYAH SUKAIMI

7 November 2021, 8:19 pm
PUTRAJAYA – Sebanyak tujuh kluster baharu dikenal pasti hari ini terdiri daripada tiga kluster komuniti, tiga kluster tempat kerja dan satu kluster pendidikan tinggi dilaporkan di Kelantan, Johor, Sabah, Pulau Pinang dan Melaka.
Ketua Pengarah Kesihatan, Tan Sri Dr. Noor Hisham Abdullah berkata, kluster tersebut antara penyumbang kepada 4,343 kes harian negara dengan sembilan daripadanya kes import, menjadikan jumlah kes positif Covid-19 sebanyak 2,506,309 kes.
“Daripada kes yang dilaporkan hari ini, 68 kes (1.6 peratus) adalah kategori tiga, empat dan lima serta 4,275 kes (98.4 peratus) kategori satu dan dua.
“Terdapat 554 kes sedang dirawat di Unit Rawatan Rapi dan 272 kes memerlukan bantuan pernafasan,” katanya dalam satu kenyataan di sini hari ini.
Ujarnya lagi, sebanyak 5,190 kes sembuh dengan jumlah kes sembuh daripada Covid-19 sebanyak 2,412,395 kes. -K!ONLINE


Kereta dipandu wanita masuk sawah padi
Oleh KOSMO!

7 November 2021, 9:00 pm
JAKARTA- Seorang wanita di Indonesia dilaporkan menyebabkan keretanya terbabas ke dalam  sawah padi ketika memandu dalam keadaan mengantuk, lapor laman berita Suara.com hari ini.
Menerusi satu klip video tular yang dikongsikan di laman Instagram oleh pemilik akaun dengan nama @bayuwangi_hitss itu, kelihatan sebuah kereta berwarna kuning berada di tengah-tengah sawah padi di kawasan Karangbendo Rogojampi, Jawa Timur.
Rakaman itu turut memaparkan seorang wanita dan anggota polis berjalan menuju  ke arah kereta terbabit.
Sementara itu, penduduk di kawasan berdekatan turut menyaksikan kejadian tersebut.
Kejadian itu mendapat perhatian dan komen netizen.
 “Petani menangis melihat kejadian ini,” kata seorang pengguna Instagram dengan nama @firda**. – Agensi


Jangan main banjir, elak risiko lemas
Oleh NUR NAZLINA NADZARI

7 November 2021, 8:23 pm
KANGAR – Orang ramai diingatkan agar tidak terlalu ghairah bermain air ketika banjir termasuk semasa fenomena air pasang besar kerana aliran air boleh berubah pada bila-bila masa.
Ketua Pengarah Jabatan Bomba dan Penyelamat (JBPM), Datuk Seri Mohammad Hamdan Wahid berkata, ada penduduk di sesetengah tempat menjadikan kawasan banjir untuk bermain air berbanding mengganggapnya sebagai lokasi bencana.
Katanya, kalangan mangsa banjir juga perlu mengenal pasti tempat berisiko seperti sistem saliran termasuk longkang kecil.
“Jika kita lihat kes anggota bomba, Mohd. Diya Che Jusoh, 46, yang lemas semasa cuba menyelamatkan mangsa banjir di Kampung Sungai Putat di Melaka pada bulan lalu, kawasan tersebut kelihatan tidak berisiko tinggi apabila air surut.
“Namun, ada longkang kecil menjadikan air di situ deras. Jika anggota bomba dari Pasukan Penyelamat Di Air (PPDA) yang terlatih dan lengkap dengan Personal Floating Device (PFD) boleh lemas, apa lagi orang awam yang tidak terlatih ketika berdepan arus deras ini,” katanya di sini hari ini.
Beliau berkata demikian ketika ditemui selepas Majlis Penganugerahan Pingat Kebesaran dan Penyampaian Anugerah Perkhidmatan Cemerlang 2020 JBPM Perlis di Hotel Seri Malaysia di sini hari ini. -K! ONLINE


PRN Melaka: Iman pertama kali letak calon
Oleh NOR SHAFAWATI YUP

7 November 2021, 8:12 pm
SEREMBAN – Buat pertama kalinya sebuah parti yang mewakili masyarakat India Muslim di negara ini Parti Perikatan India Muslim Nasional (Iman) akan bertanding sebagai calon dalam Pilihan Raya Negeri (PRN) Melaka.
Presiden Iman, Datuk Mohammed Mosin Abdul Razak berkata, keputusan untuk tampil buat julung-julung kalinya dalam pilihan raya selepas ditubuhkan dua tahun lalu adalah sebagai menguji kekuatan dan populariti parti itu.
“Iman ditubuhkan pada 2019, sebagai sebuah parti politik, kita seharusnya mengambil bahagian dalam sesuatu pilihan raya.
“Buat masa ini kami bertanding satu kerusi, pertama kali, jadi kami cuba dahulu, insya-Allah,” katanya dalam sidang akhbar pengumuman calon Iman bagi PRN Melaka di sini hari ini.
Mereka akan diwakili, Ketua Cawangan Iman Machap Jaya yang juga seorang ahli perniagaan, Abdul Aziz Osani Kasim, 52. -K! ONLINE


Selangor FC ‘layu’ di laman sendiri
Oleh MUHAMAD ARDIE PUTRA SUHAIMI

7 November 2021, 11:33 pm
PETALING JAYA – Pasukan Terengganu FC (TFC) mengesahkan status mereka selaku juara Kumpulan C selepas merekodkan kemenangan bergaya 3-1 ke atas Selangor FC pada aksi di Stadium MBPJ sebentar tadi.
Meskipun beraksi di gelanggan lawan, skuad Sang Penyu yang dikendalikan oleh Nafuzi Zain dilihat tidak mempunyai masalah untuk meraih gol awal hasil ledakan Faizal Halim yang meyudahkan gerakan serangan balas cantik pada minit ke-14.
Tersentak dengan jaringan tersebut, skuad Gergasi Merah berusaha untuk memperkemaskan jentera serangan dengan memberi lebih tekanan tetapi gagal menembusi benteng pasukan pelawat.
Bersambung pasa babak kedua, skuad TFC semakin garang apabila melebarkan kelebihan dengan meledak gol kedua hasil rembatan percuma cantik pada minit ke-72.
Gol yang dicari pasukan Selangor FC untuk merapatkan kedudukan akhirnya tiba pada minit ke-83 selepas Shahrel Fikri Md. Fauzi bijak menyudahkan hantaran yang dilakukan oleh Nur Hakim Hassan.
Namun, semangat pasukan tuan rumah untuk mencatat keputusan seri direntap apabila Mintah meledak gol kedua peribadi juga menerusi sepakan percuma pada minit ke-90 yang berjaya mengelirukan penjaga gol, Khairulazhan Khalid.

Keputusan 3-1 kekal sehingga tamat perlawanan sekali gus menyaksikan TFC mengumpul 15 mata dengan rekod bersih sepanjang lima perlawanan manakala Selangor kekal di tempat kedua dengan sembilan mata. – K! ONLINE


Penganggur 38 rekod lampau diberkas bersama rakan kerana samun
7 November 2021, 11:39 pm
AMPANG – Seorang wanita berdepan detik mencemaskan apabila diacukan parang di leher dan disamun oleh dua lelaki yang memecah masuk kediamannya di Taman Muda, dekat sini hari ini.
Suspek kemudiannya berjaya melarikan tiga utas rantai leher benang (untuk sembayang tokong) dan satu unit telefon bimbit jenis Vivo milik mangsa yang berusia 47 tahun itu.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 6 pagi ketika suami mangsa (pengadu) yang berumur 60 tahun yang sedang tidur bersama dua anak mereka terdengar bunyi bising.
“Pengadu telah turun ke tingkat bawah rumah dan ternampak isterinya dalam ketakutan dan wanita itu memaklumkan rumah dimasuki perompak yang meletakkan parang ke lehernya sebelum melarikan beberapa barangan kemas untuk sembahyang dan peribadi lain.
“Suspek disyaki memecah masuk rumah pengadu dengan merosakkan grill tingkap belakang dan pengadu cuba mengesan suspek di kawasan berdekatan, sebelum terserempak dengan sebuah kereta peronda polis (MPV) yang sedang menjalankan rondaan,” ujarnya dalam kenyataan hari ini.
Jelasnya, hasil maklumat daripada pengadu, lebih kurang pukul 6.50 pagi anggota MPV yang sedang melakukan rondaan berjaya memberkas dua lelaki tempatan yang tidak bekerja berumur 30 dan 31 tahun.

“Polis turut merampas tiga utas rantai leher benang (untuk sembayang tokong) dan sebuah telefon bimbit jenis Vivo milik mangsa termasuk lampu suluh dan peralatan sembahyang.
“Semakan mendapati suspek yang berumur 31 tahun memiliki 38 rekod lampau dan satu rekod dikehendaki bersabit kes pecah rumah di kontinjen Johor, manakala suspek yang berumur 30 tahun tiada rekod lampau.
“Hasil ujian saringan air kencing yang dijalankan mendapati kedua dua suspek positif dadah jenis syabu dan kedua-duanya akan direman esok bagi membantu siasatan lanjut,” ujarnya. – K! ONLINE


RM4 juta kos pengangkutan udara ke kampung Orang Asli
Oleh AIMUNI TUAN LAH

7 November 2021, 4:57 pm
GUA MUSANG – Kerajaan telah membelanjakan sebanyak RM4 juta bagi keperluan logistik pengangkutan udara dalam Program Mobilisasi Vaksin Komuniti (Movak) kepada penduduk Orang Asli di Kelantan sejak lebih dua bulan lalu.
Timbalan Menteri Perumahan dan Kerajaan Tempatan, Datuk Seri Ismail Abd. Muttalib berkata, program berkenaan menggunakan bantuan logistik pengangkutan udara iaitu helikopter milik Jabatan Bomba dan Penyelamat Malaysia (JBPM).
Katanya, kos berkenaan meliputi tiga siri Movak yang dilaksanakan di kampung pedalaman bermula sejak September lalu.
“Kerajaan telah melaksanakan tiga siri Movak ke kampung Orang Asli pedalaman di Kelantan.
“Di samping melaksanakan vaksinasi kepada komuniti pedalaman, JBPM juga membantu membawa makanan yang disumbangkan oleh ahli politik, kerajaan dan badan sukarela termasuk kerabat diraja di kawasan perkampungan Orang Asli,” katanya. – K! ONLINE.


Trafik perlahan, dua kemalangan dilaporkan
Oleh ALWANI ZAFIRAH

7 November 2021, 5:52 pm
PETALING JAYA – Aliran trafik di Lebuh Raya Utara-Selatan dilaporkan perlahan disebabkan dua kemalangan yang berlaku masing-masing berdekatan Nilai, Negeri Sembilan dan Pendang, Kedah.
Menurut maklumat yang dikongsikan Lembaga Lebuhraya Malaysia (LLM), kemalangan pertama berlaku di Kilometer (KM) 281.9 arah utara dari Bandar Ainsdale ke Nilai, namun tiada lorong yang terhalang.
“Sementara itu, di KM 63.3 arah selatan dari Pendang ke Alor Setar juga terdapat kemalangan yang menyebabkan aliran trafik perlahan.
“Susulan itu,  sebahagian lorong kecemasan terhalang, namun keadaan trafik masih terkawal,” katanya tadi. – K! ONLINE


Kaji skim pencen bekas tentera hidup miskin
Oleh SALEHUDIN MAT RASAD

7 November 2021, 4:53 pm
MARAN – Persatuan Veteran Angkatan Tentera Malaysia (ATM) Malaysia menggesa kerajaan melaksanakan penyelarasan pencen yang lebih munasabah kepada bekas tentera selaras dengan peningkatan taraf hidup semasa.
Presiden Persatuan Veteran ATM, Kapten (B) Datuk Shahruddin Omar berkata, pelarasan itu perlu turut membabitkan veteran tentera zaman menentang komunis dan konfrontasi yang tidak mendapat kenaikan pencen berbanding tentera generasi baharu.
“Ketika ini ramai veteran tentera berada pada tahap kemiskinan terutama anggota berpangkat rendah yang tidak sepadan dengan jasa mereka terhadap negara, bangsa dan agama yang mana ada saya temui seorang pegawai warran berusia 76 tahun hanya menerima pencen kira-kira RM900 tanpa sebarang kenaikan pencen tahunan.
“Jadi kerajaan wajar memandang serius isu veteran ATM yang hidup dalam taraf kemiskinan termasuk anggota rendah ATM,” katanya pada majlis Perasmian Mesyuarat Agung Tahunan Persatuan Veteran ATM Pahang di Dewan Terbuka Tengku Muda Pahang di sini, hari ini. – K! ONLINE.


Lapan maut dalam rusuhan di konsert Astroworld
Oleh KOSMO!

7 November 2021, 8:00 pm
HOUSTON, Texas – Polis melaporkan sekurang-kurangnya seorang pengawal keselamatan diberikan dadah semasa insiden rempuhan yang berlaku pada Festival Muzik Astroworld yang menyebabkan lapan orang terbunuh  dan berpuluh-puluh yang lain  cedera, lapor laman berita RT News semalam.
Pada sidang akhbar semalam,  Ketua Polis Houston, Troy Finner menyatakan bahawa konsert malam kelmarin itu  lebih huru-hara daripada yang dijangkakan. Katanya, seorang pengawal keselamatan dicucuk sesuatu dipercayai  jarum ketika dia menahan seorang individu lain di konsert Travis Scott itu.
Kakitangan perubatan menggunakan Narcan untuk memulihkan pengawal yang dilihat pengsan, yang biasanya digunakan untuk merawat dos berlebihan dan membalikkan kesan keracunan Fentanyl.
‘’Dia sedar semula setelah diberikan ubat Narcan, malah kakitangan perubatan yang berada di lokasi kejadian mengesan tusukan menyerupai kesan jarum suntikan.
“ Mungkin juga ada orang lain yang turut disuntik,” kata Finner..
Ketua polis itu berkata, insiden itu masih disiasat. Menurutnya, kira-kira 25 orang  telah ditangkap dengan majoriti daripada mereka kerana kesalahanmenceroboh. Seorang penonton  turut diberkas  kerana menggunakan ganja dan seorang lagi kerana mabuk di tempat awam.

Terdapat lebih daripada 1,000 petugas yang menjaga keselamatan di festival itu termasuk anggota  polis dan pengawal keselamatan swasta.
Lapan orang berusia antara 14 tahun hingga  27 tahun maut dalam tragedi rempuhan itu. Polis berkata, dua daripada lapan mangsa yang meninggal dunia adalah remaja bawah umur, manakala kira-kira 300 orang menerima rawatan kerana tercedera. – Agensi


Henti trend makan makanan pedas melampau
Oleh KOSMO!

7 November 2021, 5:59 pm
PETALING JAYA – Orang ramai dinasihatkan supaya menghentikan trend memakan makanan pedas yang melampau kerana boleh menjejaskan kesihatan.
Pakar Perubatan, Dr. Kamarul Ariffin Nor Sadan berkata, makanan pedas menyumbang kepada faktor yang menyebabkan gastroesophageal reflux disease (GERD) iaitu keadaan yang mana asid melimpah ke esophagus, pedih hulu hati dan sendawa berasid.
Katanya, keadaan itu juga boleh menyebabkan seseorang yang mempunyai keradangan perut (gastiris), ulser perut dan buasir akan menjadi lebih parah.
“Biasanya apabila terlalu pedas, orang akan makan laju-laju! Kunyah pun ala kadar sahaja. Ini sesuatu yang tak bagus untuk penghadaman. Di mulut makanan perlu dihancurkan secara fizikal, iaitu dikunyah.
“Selain itu, di mulut pencernaan kimia juga berlaku. Enzim amilase daripada  air liur diratakan pada makanan semasa dikunyah. Fungsi enzim ini adalah untuk menguraikan kanji kepada unit karbohidrat yang lebih kecil atau gula ringkas,” katanya dalam satu hantaran di Twitternya hari ini.
Katanya, makanan apabila tidak dikunyah sempurna menjejaskan penghadaman dan pencernaan sekali gus tidak mendapatkan sepenuhnya zat daripada makanan yang kita makan.

Dalam pada itu, katanya, masyarakat perlu bertanggungjawab untuk menghentikan trend ataupun cabaran memakan makanan pedas yang melampau itu.
“Ini kerana ada cabaran-cabaran internet yang mengajak kepada hal itu. Kononnya jika seseorang yang sahut cabaran tahan pedas lampau ni, dia akan dianggap hebat dan dipandang ‘cool’.
“Siapakah yang menanam anggapan ini? Kitalah! Kita yang menyemai persepsi itu melalui media sosial, dibantu oleh industri makanan dan minuman, sama ada perusahaan kecil mahupun syarikat gergasi. Berlawanan-lawan nak keluarkan menu yang paling pedas!
“Sampai ada pelanggan yang sakit perut berguling-guling, cirit-birit berterusan dan buasir berdarah. Jadi, kita jugalah yang bertanggungjawab untuk hentikan benda ni. Tidak usahlah buat cabaran-cabaran itu semua lagi,” jelasnya. – K! ONLINE


Tukar status PUS di Help desk MySejahtera
Oleh NUR HUDA MUSA

7 November 2021, 7:37 pm
PETALING JAYA – Susulan berlaku ralat pada aplikasi MySejahtera, seorang pengguna Twitter berkongsi langkah bagi menyelesaikan masalah tersebut.
Pengguna tersebut, yang juga merupakan pakar perubatan dikenali sebagai Dr. Nimlesh berkata, orang ramai yang berdepan masalah status bertukar kepada orang di bawah pengawasan (PUS) itu boleh laporkan isu berkenaan di bahagian ‘help desk’ aplikasi berkenaan.
Tangkap layar ciapan Dr. Nimlesh tadi
“Ramainye status orang tukar ke PUS dalam MySejahtera secara tiba-tiba walaupun tiada gejala atau kontak rapat.
“Macam ada glitch (kesilapan). Cara nak rectify (memperbetulkan) ialah pergi ke helpdesk dan pilih option – redo health assessment (buat semula penilaian kesihatan),” katanya di sini.
Dalam pada itu, akaun rasmi Public Health Malaysia juga berkongsi langkah lain bagi menyelesaikan masalah terbabit dengan beberapa cara mudah.
“Pada yang masih jadi PUS, boleh cuba log out (daftar keluar) dan log in (daftar masuk) semula aplikasi MySejahtera. Ataupun, cuba log out kemudian padam MySejahtera dari telefon pintar dan muat turun semula aplikasi itu.

“Cara ketiga, boleh log out, pergi ke setting (tetapan), clear cache (kosongkan cache), log in semula,” katanya.
Pagi tadi, Kosmo! melaporkan MySejahtera memohon maaf atas kesilapan teknikal yang berlaku di mana terdapat pengguna diberikan status orang di bawah pengawasan (PUS) dan perintah kuarantin di rumah (HSO) secara rawak. – K! ONLINE


150,000 peranti Cerdik sudah diagihkan
Oleh NOR SHAFAWATI YUP

7 November 2021, 7:43 pm
SEREMBAN – Kesemua 150,000 peranti di bawah inisiatif pembangunan pembelajaran digital jangka pendek (Cerdik) selesai diagihkan kepada pelajar yang memerlukan pada 29 Oktober lalu.
Menteri Pendidikan, Datuk Dr. Radzi Jidin berkata, di peringkat awal berlaku sedikit kelewatan dalam konteks pengagihan peranti mengikut spesifiksi ditetapkan apabila pergerakan terhad berikutan Perintah Kawalan Pergerakan (PKP) akibat pandemik Covid-19 di dalam dan luar negara.
“Namun begitu, akhirnya dari hari ke hari jumlah peranti yang diterima dan diagihkan itu meningkat sehingga pada 29 Oktober lalu kesemua 150,000 peranti yang patut diagihkan telah diterima kesemuanya kepada murid yang telah dikenal pasti,” katanya di sini hari ini.
Beliau berkata demikian selepas melakukan tinjauan kemasukan pelajar di Institut Pendidikan Guru (IPG) Kampus Pendidikan Teknik, Bandar Enstek, Nilai di sini.
Menurut Radzi, peranti yang ke-150,000 itu telah diserahkan kepada pelajar tingkatan tiga Sekolah Menengah Kebangsaan Pinji, Ipoh iaitu Muhammad Harrith Irfan Mohd. Daniel Timothy.
“Jadi, saya amat berharap supaya perkara ini tidak dijadikan sebagai satu isu memandangkan pengagihan peranti telah selesai dilaksanakan dan murid-murid telah menggunakan peranti tersebut di dalam pembelajaran mereka,” katanya. -K! ONLINE


Tukar kereta rasmi lebih jimat belanja sewa
Oleh AMREE AHMAD

7 November 2021, 6:01 pm
PUTRAJAYA – Kementerian Kewangan menjelaskan bahawa keputusan pertukaran bagi Kenderaan Rasmi Jawatan (KRJ) telah pun mengambil kira kos sewaan bulanan lebih rendah.
Bahkan, penggunaan model Toyota Vellfire 2.5L bagi menteri-menteri persekutuan dibuat menggantikan Proton Perdana 2.4 Premium yang ditamatkan pengeluarannya pada 2014 lalu.
“Kos sewaan setiap bulan bagi model Toyota itu ialah RM4,851.61 berbanding untuk Proton pula RM4,854.41,” kata kementerian berkenaan menerusi satu kenyataan di sini hari ini.
Ia merujuk perbincangan warganet mengenai isu pertukaran KRJ yang panas dalam media sosial kebelakangan ini selain ulasan bekas Perdana Menteri, Datuk Seri Najib Tun Razak.
Isu berkenaan timbul apabila Menteri Kewangan, Tengku Datuk Seri Zafrul Tengku Abdul Aziz pada Selasa lalu mengesahkan anggota Kabinet menjadikan model itu sebagai kereta rasmi.
Kerajaan dalam jawapan bertulis di Parlimen ujarnya, memulakan proses penggantian KRJ tersebut pada April lalu dan telah membayar sejumlah RM1.42 juta setakat September lepas.

Jawapan itu mengundang kritikan banyak pihak apabila Najib menyindir netizen agar tanya isu tersebut kepada kerajaan sebelum ini kerana mereka menyarankan pertukaran berkenaan.
Mengulas lanjut, Kementerian Kewangan mengakui bahawa cadangan penggantian itu sebenarnya telah dipertimbangkan semasa era pentadbiran terdahulu tetapi terpaksa ditangguhkan. – K! ONLINE


Baitulmuqaddis hanya untuk Israel- Naftali Bennet
Oleh KOSMO!

7 November 2021, 7:00 pm
WASHINGTON – Perdana Menteri Israel, Naftali Bennet menyatakan bahawa Israel menentang rancangan Presiden  Amerika Syarikat (AS), Joe Biden untuk membuka semula pejabat kedutaan AS untuk rakyat Palestin di Baitulmuqaddis, lapor laman berita RT News semalam.
“Kami menjelaskan perkara ini kepada mereka (AS),” kata Bennet ketika  menjawab soalan wartawan semasa sidang akhbar semalam.
Bennet dan Menteri Luar Israel, Yair Lapid dikatakan mengulangi dasar yang sama berhubung isu Baitulmuqaddis.
Presiden AS sebelum ini, Donald Trump memindahkan kedutaan AS dari Tel Aviv ke Baitulmuqaddis. Tindakan itu menimbulkan kemarahan rakyat Palestin yang melihat Baitulmaqdis Timur sebagai ibu kota negara Palestin merdeka pada masa hadapan.
Sebelum ini, cadangan mengembalikan Baitulmaqdis Timur kepada Palestin telah berulang kali dilakukan sebagai penyelesaian dua negara terhadap konflik Israel-Palestin. Bagaimanapun, Rejim Zionis sehingga sekarang menolak pelan penyelesaian sedemikian.
Baitulmuqaddis  adalah “ibu kota  Israel sahaja,” kata Bennet semalam.

Konsulat AS untuk Palestin itu ditutup pada 2019 oleh Trump, dan kerajaan Israel telah menentang rancangan Biden untuk membukanya semula setelah sekian lama. Apabila Biden mengambil alih White House, antara  langkah pertama yang diumumkan oleh pentadbirannya adalah pembukaan semula fasiliti  itu.
Bennet mencadangkan pembukaan konsulat AS untuk Palestin di suatu tempat di luar Baitulmuqaddis  seperti di Tebing Barat. Pentadbiran AS telah menolak cadangan tersebut, lapor  media Israel.  – Agensi


Semalam jumpa yu paus, hari ini ikan lumba-lumba
Oleh NOOR HASLIZA NUSI

7 November 2021, 5:24 pm
BALIK PULAU – Seorang nelayan tidak menduga kepulangannya dari perairan berdekatan Pulau Kendi di sini diiringi sekumpulan lima ekor ikan lumba-lumba bersaiz dua meter sehingga ke Jeti Nelayan Teluk Kumbar hari ini.
Roslizan Ramli, 40, berkata, dia tergamam melihat hidupan laut itu mengekori sampannya sepanjang perjalanan pulang pada pukul 2 petang.
Menurutnya, jarak lokasi dia menemui ikan lumba-lumba itu adalah kira-kira 200 meter dari pantai berkenaan.
“Saya tak sangka jumpa lagi hidupan laut yang begitu jarang ditemui di kawasan berdekatan pantai Teluk Kumbar. Biasanya spesies ini kerap ditemui berdekatan perairan Pulau Kendi.
“Hampir setengah jam ikan lumba-lumba itu berenang di tepi sampan dan saya sempat memberi makan ikan selangat. Ia kelihatan sangat jinak,” katanya di sini hari ini.
Semalam, Roslizan menemui seekor ikan yu paus bersaiz tujuh meter semasa dalam perjalanan keluar memancing di Pulau Kendi pada pukul 10 pagi.

Dia memberitahu, hidupan laut bersaiz besar akan timbul di permukaan laut setiap kali peralihan angin monsun berdasarkan pengalamannya sebelum ini. – K! ONLINE


Bayi lahir ada ekor dan bebola
Oleh KOSMO!

7 November 2021, 4:46 pm
ORTALEZA, BRAZIL – Seorang bayi dilaporkan dilahirkan dalam keadaan ganjil kerana mempunyai ekor sepanjang  12 sentimeter(sm) di punggung kiri beserta sebiji ‘bebola’ selebar 4sm pada hujungnya, lapor akhbar Daily Star kelmarin.
Perkara tersebut mengelirukan doktor-doktor di  Hospital Kanak-Kanak Albert Sabin di Fortaleza, Brazil. Mereka membuat keputusan untuk memisahkan bola dan ekor berdaging itu menerusi satu pembedahan.
Kanak-kanak itu dilahirkan 35 minggu pramatang tanpa komplikasi sebelum Januari tahun ini.
Bayi ganjil dan pembedahan itu dilaporkan dalam penerbitan Journal of Pediatric Surgery Case Reports termasuk lampiran gambar dan keterangan bagaimana kejadian tersebut berlaku.
Bayi  dikatakan mempunyai ekor semasa berada di dalam Rahim, namun ekor itu diserap ke dalam badan setelah beberapa minggu kehamilan. Bagaimanapun, perkara itu tidak berlaku pada bayi tersebut yang mana  ekornya terus membesar.
Doktor-doktor di Brazil turut mengesahkan bahawa ekor bayi itu tidak mengandungi rawan dan tulang, menjadikannya salah satu daripada 40 ekor manusia sebenar yang pernah dicatatkan.

Bebola tersebut dikatakan mengandungi lemak dan tisu penghubung embrio, selain ekor tersebut hanyalah tisu tanpa tulang.
Jurnal itu mendedahkan bahawa ekor manusai pertama dilaporkan bermula pada abad ke-19. – Agensi


Rumah Timbalan Imam Besar Masjid Zahir musnah terbakar
Oleh NUR ANATI JUHARI

7 November 2021, 4:17 pm
KUALA NERANG – Sebuah rumah milik Timbalan Imam Besar Masjid Zahir, Alor Setar musnah dalam kebakaran di Kampung Perik di sini semalam.
Kejadian kira-kira pukul 7.30 malam itu mengakibatkan seluruh rumah dan tiga kenderaan terbakar.
Mangsa, Syeikh Khairul Firdaus Abu Bakar, 39, berkata, ketika kejadian hanya isteri serta dua anaknya yang berusia setahun dan tiga tahun sahaja berada di rumah.
“Ketika kejadian saya sedang mengajar di Masjid Kuar Jawa, Alor Janggus dan hanya terima panggilan telefon daripada ayah yang tinggal berdekatan.
“Sebaik mengetahui tentang kejadian, saya terus bergegas pulang ke rumah,” katanya ketika ditemui di Kampung Perik di sini hari ini.
Dalam pada itu isterinya, Azmita Ahmad, 38, berkata, ketika kejadian dia sedang mengemas dapur sebelum menyedari api di ruang tengah rumah. – K! ONLINE


Dua sekawan dicekup, miliki 1,600 biji pil kuda
Oleh ROHANA MOHD. NAWI

7 November 2021, 4:38 pm
MACHANG – Dua sekawan dicekup polis selepas dipercayai terlibat dalam kegiatan mengedar sebanyak 1,600 biji pil kuda dalam serbuan di sebuah rumah di Kampung Hutan Puteh di sini, Rabu lalu.
Kedua-dua suspek yang berusia dalam lingkungan 30-an itu ditahan kira-kira pukul 11.40 pagi semasa sepasukan pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Machang menjalankan serbuan di rumah tersebut.
Ketua Polis Daerah Machang, Deputi Superintendan Ganti Jimmy berkata, pemeriksaan di dalam poket seluar salah seorang suspek telah menemui sebanyak 1,590 biji pil kuda yang disorok dalam bungkusan berwarna biru.
Menurutnya, pemeriksaan lanjut di dalam rumah itu, polis telah menemui 10 biji lagi pil sama di dalam sebuah tin yang berada di atas lantai rumah.
“Kesemua dadah yang dirampas dianggarkan bernilai RM16,000. Selain itu, polis turut merampas wang tunai berjumlah RM2,000 dan sebuah kereta jenis Proton Wira bersama kuncinya.
“Selain Machang, kedua-dua suspek dipercayai terlibat dalam kegiatan pengedaran dadah di beberapa daerah lain di negeri ini. hasil ujian saringan air kencing mendapati kedua-dua suspek positif dadah jenis methamphetamine,” katanya pada sidang akhbar di IPD Machang di sini hari ini. – K! ONLINE.


Pelajar UTHM maut kemalangan di LPT 2
Oleh NOOR HAYATI MAMAT

7 November 2021, 4:49 pm
HULU TERENGGANU – Keghairahan sekumpulan 14 pemuda dari Batu Pahat, Johor berkonvoi motosikal untuk bercuti ke negeri ini berakhir dengan tragedi apabila salah seorang daripada mereka maut dalam kemalangan di Kilometer 390.1 Lebuh Raya Pantai Timur 2 (LPT 2) berhampiran Ajil di sini hari ini.
Dalam kejadian pukul 5.50 pagi itu, mangsa, Mior Farhansyamil Mior Shaharuddin, 23, yang juga pelajar Universiti Tun Hussein Onn Malaysia (UTHM) meninggal dunia akibat kecederaan parah pada bahagian dada.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, Mior Farhansyamil yang sedang menunggang motosikal jenis Yamaha YZF-R25 dikatakan cuba memotong sebuah lori membawa muatan kabel elektrik di hadapannya.
“Namun cubaan mangsa untuk memotong gagal sebelum bergesel dengan belakang lori terbabit dan menyebabkan motosikal ditunggang mangsa hilang kawalan lalu terbabas.
“Mangsa kemudiannya telah terjatuh di atas jalan sebelum disahkan meninggal dunia di lokasi kejadian akibat kecederaan parah di bahagian dada,” katanya di sini hari ini.
Mohd. Adli berkata, mayat Mior Farhansyamil yang berasal dari Kepala Batas, Pulau Pinang telah dihantar ke Unit Forensik Hospital Hulu Terengganu di sini. – K! ONLINE


Lima beranak nyaris maut kenderaan terbalik
Oleh HARIS FADILAH AHMAD

7 November 2021, 4:33 pm
LIPIS – Lima beranak nyaris maut selepas sebuah kenderaan pelbagai guna jenis Perodua Alza yang mereka naiki terbabas dan terbalik di Kilometer 18 Jalan Lipis-Benta di sini awal pagi ini.
Ketua Polis Daerah Lipis, Superintendan Azli Mohd. Noor berkata, kejadian kira-kira pukul 4.08 pagi itu berlaku ketika kesemua mangsa dalam perjalanan ke Kuala Lumpur selepas pulang ke kampung mereka di Kelantan.
“Setiba di tempat kejadian, kenderaan dipandu mangsa yang berumur 30 tahun dalam keadaan hujan dipercayai hilang kawalan dan terbabas ke kanan jalan.
“Bagaimanapun, kesemua lima mangsa terselamat dan hanya pemandu kenderaan cedera ringan akibat tersepit dan dikejarkan ke Hospital Lipis untuk rawatan lanjut,” katanya di sini hari ini. – K! ONLINE.


Sebab Tok Ram, Alyah jadi ‘kaunter pertanyaan’ GV
Oleh NUR EMIRA SAIZALI

7 November 2021, 4:00 pm
PETALING JAYA – Gara-gara suaminya, Datuk Ramli MS merupakan salah seorang juri tetap, penyanyi terkenal Datin Alyah berharap orang ramai tidak lagi menghujaninya dengan soalan berkaitan senarai peserta Gegar Vaganza musim kelapan (GV8) yang bakal membuka tirai bermula 21 November depan.
Dedah Alyah atau nama sebenarnya Noor Hasliah Abu Hasan, 39, dia terpaksa melalui situasi yang sama setiap kali Gegar Vaganza berlangsung saban tahun.
Lebih lucu, ada juga yang meminta pertolongan pelantun lagu Sesal Separuh Nyawa itu untuk mendapatkan tiket konsert mingguan GV.
“Kau rasa aku ada masa nak kena fikir siapa yang menyertai GV? Setiap kali GV mesti ramai yang bertanya itu dan ini kepada saya, memang aku ada share (saham) di situ ke?
“Sebelum ini lagilah ada yang siap suruh saya dapatkan tiket konsert. Memanglah Datuk Ramli itu di GV tetapi bukan semua benda atau perkara aku perlu ambil tahu,” luahnya.
LUAHAN Alyah yang meminta orang ramai tidak lagi bertanyakan perihal berkaitan program GV kepadanya.
Sehubungan itu, Alyah berharap agar dia tidak lagi menjadi ‘kaunter pertanyaan’ berkaitan GV selepas ini.

“Mohon jangan tanya lagi siapa yang sertai GV, bosan. Nanti saya pula yang sertai tetapi pasti akan menjadi orang pertama tersingkir kerana suami ada dalam program tersebut, ini saya melawak.
“Namun pesanan di atas itu saya serius okey. Jika hati anda masih gusar nak tahu juga tentang GV, hubungilah pihak Astro,” ujarnya.
Setakat ini, bayangan peserta yang akan bertanding dalam GV8 masih belum diketahui, namun terdapat khabar angin mengatakan penyanyi Adibah Noor dan Bandi Amuk akan memeriahkan musim kelapan penganjuran program berkenaan. – K! ONLINE


Kaji keberkesanan Ivermectin terhadap kontak rapat
Oleh SITI A'ISYAH SUKAIMI

7 November 2021, 4:23 pm
PUTRAJAYA – Kajian klinikal bagi melihat keberkesanan Ivermectin sebagai profilaksis (pencegahan penyakit) akan dimulakan dalam masa terdekat yang melibatkan kontak rapat kepada pesakit Covid-19.
Pengarah Institut Penyelidikan Klinikal (ICR), Dr. Kalaiarasu M. Peariasamy berkata, ia akan dijalankan menerusi kerjasama industri serta ICR selain hospital dan kesihatan awam di bawah Kementerian Kesihatan.
Menurutnya, langkah tersebut adalah bagi mengenal pasti sama ada keberkesanan Ivermectin boleh mencegah daripada dijangkiti Covid-19 atau sebaliknya.
“Justeru, kita sedang menunggu kelulusan daripada Bahagian Regulatori Farmasi Negara (NPRA) bagi menjalankan kajian itu dan kita harap boleh dimulakan seawal bulan depan.
“Kajian ini akan melibatkan 300 sampel dengan kontak rapat berusia 18 tahun ke atas di 10 fasiliti kesihatan di empat negeri iaitu Perak, Kedah, Pulau Pinang dan Perlis. Selagi dia adalah kontak rapat, mereka dipelawa untuk menyertai kajian klinikal ini,” katanyapada sesi libat urus bersama media secara maya hari ini. – K! ONLINE


Buruh miliki dadah lebih RM10,000 tidak sempat cabut lari
Oleh ROSLIZA MOHAMED

7 November 2021, 4:28 pm
TUMPAT – Seorang buruh dipercayai terlibat dalam kegiatan pengedaran dadah cuba melarikan diri dengan membawa bekalan dadah bernilai RM10,054 semasa polis menyerbu rumahnya di Chabang Empat di sini semalam.
Timbalan Ketua Polis Daerah Tumpat, Deputi Superintendan Mohd. Razi Rosli berkata, polis menjalankan serbuan di rumah tersebut pada pukul 2 petang selepas menerima maklumat mengenai kegiatan pengedaran dadah di kawasan itu.
Menurutnya, suspek yang berusia 37 tahun didapati berada di hadapan rumah itu dalam keadaan mencurigakan sebelum dilihat melarikan diri dengan memakai beg silang pada badannya.
“Selepas berlaku pergelutan dengan anggota polis, suspek akhirnya berjaya ditahan. Pemeriksaan di dalam beg yang dipakai suspek telah menemui 944 biji pil kuda, dadah jenis syabu seberat 5.2 gram dan enam biji pil erimin 5.
“Polis tidak menolak kemungkinan kesemua dadah itu untuk dijual pasaran sekitar daerah ini,” katanya ketika dihubungi Kosmo! hari ini.
Menurut Mohd. Razi, ujian saringan air kencing mendapati suspek positif dadah jenis methamphetamine selain mempunyai tujuh kesalahan rekod lampau berkait kes dadah dan Langkah-Langkah Pencegahan Khas.

Ujarnya, suspek ditahan reman selama tujuh hari bermula hari ini sehingga Sabtu depan dan kes disiasat mengikut Seksyen 39B Akta Dadah Berbahaya 1952. – K! ONLINE.


Pas lebih serius menentang perbuatan lompat parti
Oleh MOHD AZLI ADLAN

7 November 2021, 4:10 pm
KUALA TERENGGANU – Pas konsisten menentang perbuatan lompat parti dengan mewajibkan semua lapan calonnya yang akan bertanding pada Pilihan Raya Negeri (PRN) Melaka untuk melafazkan sumpah baiah.
Timbalan Presiden Pas, Datuk Seri Tuan Ibrahim Tuan Man berkata, sumpah baiah tersebut bertujuan memastikan calon-calon tersebut terus istiqamah dengan tidak bertindak meninggalkan parti sekiranya memenangi kerusi masing-masing kelak.
“Pas tidak macam PH (Pakatan Harapan) bercakap kononnya menentang agenda lompat parti (tetapi) tiba-tiba (PRN) Melaka, terima orang yang keluar parti.
“Yang menimbulkan masalah di Melaka sekarang ini (sehingga Dewan Undangan Negeri terbubar) ialah mereka yang lompat parti ini, tiba-tiba diterima sebagai calon pilihan raya,” katanya pada sidang akhbar selepas Muktamar Pas ke-67 di sini hari ini.
Sehubungan itu, Tuan Ibrahim meminta rakyat Melaka melakukan penilaian dan memilih parti yang lebih serius menentang agenda lompat parti sebelum membuang undi pada 20 November ini.
PH sewaktu mengumumkan 28 calon dalam PRN Melaka kelmarin turut mempertaruhkan Datuk Seri Idris Haron dan Datuk Nor Azman Hassan yang juga bekas Ahli Dewan Undangan Negeri Barisan Nasional (BN).

Idris yang juga bekas Ketua Menteri Melaka dan Nor Azman merupakan antara empat ADUN yang menarik balik sokongan kepada Ketua Menteri Melaka, Datuk Sulaiman Md. Ali sehingga menyebabkan DUN negeri itu terbubar pada 4 Oktober lalu. – K! ONLINE


Nurul Izzah diusik ‘belanja’ gambar santai pandu kereta
Oleh KOSMO!

7 November 2021, 4:01 pm
PETALING JAYA – Pemakaian batik dalam kalangan rakyat tempatan bukanlah sesuatu yang baru, malah sudah menjadi kebiasaan apabila melihat pelbagai kaum di Malaysia mengenakan busana yang kebanyakannya bermotifkan flora itu.
Bagaimanapun, pengguna media sosial hari ini seakan-akan terpesona apabila Ahli Parlimen Permatang Pauh, Nurul Izzah Anwar berkongsikan gambarnya mengenakan batik sambil memandu kereta di laman Facebook.
Perkongsian anak sulung kepada pasangan Datuk Seri Anwar Ibrahim dan Datuk Seri Wan Azizah Wan Ismail itu yang disertai dengan kapsyen ringkas ‘Selamat hari minggu’ dengan tanda pagar #BatikMalaysia mendapat pelbagai reaksi termasuk gurauan nakal netizen yang rata-ratanya memuji kejelitaan wanita itu.
“YB sangat cantik hari ini, sudah seperti wanita Melayu terakhir lah,” kata Juda Tanru.
“Orang cantik pakai purdah pun cantik, orang cantik ni tengok mata, kalau mata cantik rupa pun cantik. Nurul Izzah ni memang cantik asli, cantik dan cerdik,” ujar Aunty Nab.
“Lawa batik YB. Terus beri sokongan kepada industri batin tempatan ya YB,” pesan Mzsapendi AlKelantenii.

Dalam pada itu, ada juga segelintir netizen yang meninggalkan komen nakal di perkongsian tersebut sehingga mengundang pelbagai balasan daripada pengguna Facebook.
“Bila YB nak akhirkan zaman bujang, saya kan ada,” usik Zack Rambo yang kemudiannya dibalas oleh seorang lagi pengguna yang mengugut mahu ‘tag’ akaun Facebook isterinya. – K! ONLINE


Amaran ribut petir di 4 negeri petang ini
Oleh ALWANI ZAFIRAH

7 November 2021, 2:42 pm
PETALING JAYA – Penduduk di Pahang, Johor, Sarawak dan Sabah dinasihatkan untuk terus berhati-hati serta mengambil langkah berjaga-jaga ekoran amaran ribut petir pada petang ini.
Jabatan Meteorologi Malaysia (MetMalaysia) berkata, amaran ribut petir di negeri-negeri terlibat diramalkan berlaku sehingga pukul 5 petang nanti.
“Di Pahang, kawasan yang dijangka terlibat ialah Pekan dan Rompin manakala di Johor melibatkan kawasan Mersing, Pontian, Kulai, Kota Tinggi dan Johor Bahru.
“Sementara itu, di Sarawak, cuaca sama turut diramal melanda Sibu (Selangau), Mukah (Dalat dan Mukah), Kapit (Kapit dan Belaga) dan Bintulu (Tatau dan Sebauh),” katanya di sini hari ini.
Hujan lebat dan ribut petir di Sabah pula diramal di Pendalaman (Beaufort), Pantai Barat, Sandakan (Telupid dan Beluran) dan Kudat (Kota Marudu).
Dalam pada itu, MetMalaysia menasihati orang ramai untuk terus berwaspada ketika ini dan sentiasa peka dengan ramalan dan amaran cuaca yang dikeluarkan pihaknya melalui laman web rasmi, aplikasi myCuaca dan media rasmi jabatan. – K! ONLINE


8 maut insiden rempuh konsert, Travis Scott berduka
Oleh MOHD. HAIKAL ISA

7 November 2021, 3:30 pm
Penyanyi rap, Travis Scott melahirkan rasa simpati terhadap mereka yang terkorban akibat tragedi penganjuran festival muzik kendaliannya, Astroworld di Texas, Houston, Amerika Syarikat (AS), pada malam Jumaat lalu.
Menerusi untaian kiriman video InstaStory, teman lelaki kepada mogul kecantikan, Kylie Jenner itu memaklumkan, pihaknya sedang berusaha mengenal pasti identiti keluarga mangsa yang terlibat untuk memberikan bantuan.
“Saya mendoakan mereka yang kita telah hilang malam tadi (Jumaat). Sebenarnya, pihak kami sekarang sedang berusaha untuk mengenal pasti identiti keluarga mangsa agar dapat membantu mereka pada waktu yang sangat sukar sekarang ini.
“Kalaulah saya nampak apa sedang berlaku, saya hentikan acara dan bantu mereka dapatkan bantuan yang mereka perlukan. Saya tak boleh bayangkan kekecohan situasi yang berlaku,” kata pelantun lagu Sicko Mode itu.
Dilihat dalam keadaan kekusutan disebabkan tragedi yang berlaku, Travis turut berkata, pihaknya sedia dan komited memberikan kerjasama kepada pihak berkuasa agar semuanya dapat diselesaikan.
“Pihak kami telah berhubung rapat dengan semua orang untuk selesaikan perkara ini. Bandar Houston, pihak polis dan bomba. Semua orang menghulurkan bantuan agar perkara ini disiasat.

“Kalau kalian ada sebarang informasi, tolong hubungi pihak berkuasa tempatan. Semua orang, teruskan doa kalian.
“Saya sangat berdukacita dan saya tak pernah menjangkakan perkara begini akan berlaku. Saya akan usahakan segala-galanya dan berikan maklumat terkini tentang keadaan semasa apa yang berlaku,” kata Travis lagi.
Terdahulu, sekurang-kurangnya lapan maut dan lebih 300 orang cedera dalam insiden rempuhan pada malam pembukaan festival muzik anjuran Travis di Houston, Texas, AS.
Menurut pihak berkuasa, suasana panik tercetus selepas orang ramai membanjiri kawasan di hadapan pentas Festival Astroworld sekitar pukul 9 hingga 9.15 malam (waktu tempatan) pada Jumaat.
Identiti lapan yang maut belum didedahkan, namun Datuk Bandar Houston, Sylvester Turner, memaklumkan antara mangsa korban rempuhan konsert termasuklah remaja berusia 14, 16, 21, 23, dan 27 tahun.
Seorang kanak-kanak berusia 10 tahun dilaporkan sedang berada dalam keadaan kritikal disebabkan rempuhan konsert yang dikenali sebagai ‘Mosh Pit’ dalam kalangan para penggemar konsert itu.
Dianggarkan, sekitar 50,000 pengunjung menghadiri festival muzik berkenaan dan disebabkan insiden yang berlaku, penganjur membuat keputusan membatalkan hari kedua dan ketiga festival berkenaan yang dijadualkan mempamerkan artis lain seperti SZA, Bad Bunny dan 21 Savage. – K! ONLINE


Covid-19 : Kes harian bawah 5,000
Oleh SITI A'ISYAH SUKAIMI

7 November 2021, 2:23 pm
PUTRAJAYA – Sebanyak 4,343 kes baharu dilaporkan hari ini menjadikan jumlah kes positif Covid-19 sebanyak 2,506,309.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya di laman Facebook hari ini. – K! ONLINE


‘Tak bersalah ke tinggal bilik hotel bersepah, kotor’
Oleh KOSMO!

7 November 2021, 2:49 pm
PETALING JAYA – Sebuah video memaparkan keadaan bilik hotel yang kotor tular di media sosial hari ini.
Menerusi video berdurasi 21 saat yang dikongsi oleh seorang pengguna Facebook, Miera Nadhirah jelas menunjukkan keadaan bilik hotel yang sangat kotor, penuh sampah-sarap sehingga menyukarkan kerja-kerja pembersihan.
“Bila lambat check-in (daftar masuk) hotel, meroyan, viral (tular). Nak bilik siap sanitize (sanitasi) 10 kali sehari kalau boleh kuman pun tak ada. Takut konon, tapi bila check-out (daftar keluar) tinggalkan bilik macam ini rupa, tak rasa bersalah ke?
“Tak salah pun kalau mudahkan tugas housekeeping (pembersihan), hidup ini perlu toleransi. Jangan guna alasan dah bayar. Guna hati perut sikitlah. Sebab spesis macam inilah yang melambatkan kerja housekeeping,” tulis kapsyen video itu.
Bukan itu sahaja, pembuat video tersebut turut berkata, masalah kelewatan untuk daftar masuk juga terjadi apabila ada pelanggan yang lambat mendaftar keluar.
“Belum lagi yang terhegeh-hegeh nak check-out, yang nak check-in pun tak sabar-sabar pukul 12 dah terpacak depan hotel,” katanya.

Tinjaun Kosmo! pada ruang komen mendapati, rata-rata pengguna media sosial mengecam tindakan sikap segelintir pelanggan yang tidak bertanggungjawab.
“Kalau dari kecil tidak dididik mengemas dan memudahkan urusan orang lain. Bukan luak pun, Insya-Allah, Allah mudahkan urusan harian kita pula,” kata Husna.
“Kadang-kadang kakitangan hotel dah penat nak viralkan. Ramai pelanggan buat bilik hotel macam ini, pengotor yang tak boleh bawa bincang,” kata Ayu.
“Susah bila terlalu pegang kata-kata ‘kita bayar’, inilah jadinya. Malu tengok ada orang dalam negara kita berperangai macam ini,” kata Hafiz. – K! ONLINE


PRN Melaka tidak goyah keutuhan kerajaan Pusat
Oleh MOHD AZLI ADLAN

7 November 2021, 3:22 pm
KUALA TERENGGANU – Pas percaya Pilihan Raya Negeri (PRN) Melaka tidak akan menggoyangkan keutuhan kerajaan Pusat biarpun bakal melibatkan pertembungan sesama sendiri antara Perikatan Nasional (PN) dan Barisan Nasional.
Timbalan Presiden Pas, Datuk Seri Tuan Ibrahim Tuan Man berkata, kelancaran kerajaan Pusat akan berjalan seperti biasa dengan tiada sebarang program kerajaan dilibatkan sepanjang PRN Melaka.
“Perdana Menteri (Datuk Seri Ismail Yaakob) telah umum parti-parti (PN dan BN) akan bertanding dalam konsep parti, lagi pun tidak banyak kempen secara fizikal boleh dibuat.
“Kita rasa perjalanan kerajaan (Pusat) tiada isu sangat selain berharap tiada isu-isu yang tidak diingini berlaku (sepanjang kempen PRN Melaka),” katanya pada sidang akhbar selepas Muktamar Pas ke-67 di sini hari ini.
Kosmo! hari ini melaporkan BN memilih bergerak secara solo dengan meletakkan calon di semua 28 kerusi dipertandingkan sekali gus menyebabkan pertembungan tiga penjuru turut melibatkan PN dan Pakatan Harapan (PH) dalam PRN Melaka berlangsung 20 November ini.
Dalam perkembangan berkaitan, Tuan Ibrahim memberi jaminan Pas tidak pernah berhasrat untuk keluar daripada gagasan Muafakat Nasional (MN) yang turut dianggotai UMNO walaupun pertembungan semasa sendiri dalam PRK Melaka tidak dapat dielakkan.

Jelas beliau, MN dianggap sebagai agenda besar penyatuan ummah Islam yang akan dibuka penyertaannya kepada badan bukan kerajaan seperti konsep asalnya.
“Saya rasa tiada siapa hendak keluar (daripada MN) kecuali ia dibubarkan. (Begitupun) setakat ini (Pas dan UMNO) tiada niat hendak bubar (MN),” katanya. – K! ONLINE


Boleh serah kertas penamaan calon bermula pukul 9 pagi esok
Oleh SUBKHI SUDARJI

7 November 2021, 2:13 pm
PUTRAJAYA – Suruhanjaya Pilihan Raya Malaysia (SPR) memaklumkan kertas penamaan calon Pilihan Raya Negeri Dewan Undangan Negeri (PRN DUN) Melaka ke-15 esok boleh dikemukakan bermula dari pukul 9 sehingga 10 pagi.
Setiausahanya, Datuk Ikmalrudin Ishak berkata, kertas penamaan calon tersebut perlulah dikemukan kepada Pegawai Pengurus Pilihan Raya di 28 Pusat Penamaan Calon.
Menurutnya, kertas penamaan calon perlulah dikemukakan oleh calon, pencadang dan penyokong, mana-mana dua orang daripada mereka atau mana-mana seorang daripada mereka.
“Untuk memudahkan proses penamaan calon, SPR menyeru kepada bakal-bakal calon yang ingin bertanding dalam PRN DUN Melaka ke-15, agar mengisi dan membuat semakan awal pengisian borang tersebut dengan Pejabat Pegawai Pengurus atau Pejabat Pilihan Raya Negeri Melaka sebelum Hari Penamaan Calon.
“Selain itu bakal-bakal calon juga adalah disarankan untuk membuat pembayaran deposit lebih awal,” katanya menerusi satu kenyataan hari ini.
Ikmalrudin turut mengingatkan resit pembayaran tersebut hendaklah dibawa pada Hari Penamaan Calon sebagai bukti bayaran.

Katanya, ini bertujuan untuk memastikan semua proses penamaan calon dapat diselesaikan lebih awal dan berjalan lancar.- K! ONLINE.


Kanak-kanak lelaki lemas dalam kolam renang
Oleh ASLIZA MUSA

7 November 2021, 2:20 pm
TANJUNG MALIM – Seorang kanak-kanak lelaki berusia setahun sembilan bulan ditemui lemas selepas dipercayai terjatuh ke dalam kolam renang di rumahnya di Kampung Balun, Slim River di sini semalam.
Rayyan Mikhail Azmi disahkan meninggal dunia pada pukul 2.30 pagi hari ini ketika menerima rawatan di Hospital Raja Permaisuri Bainun (HRPB) di Ipoh.
Ketua Polis Daerah Muallim, Superintendan Sulizmie Affendy Sulaiman berkata, dalam kejadian pada pukul 9 pagi itu, kanak-kanak terbabit disedari tiada di dalam rumah sebelum mangsa ditemui tersembam oleh bapanya dalam kolam renang tersebut.
Katanya, mangsa yang tidak sedarkan diri itu segera dibawa di Hospital Slim River untuk rawatan awal.
“Semasa dirawat di Hospital Slim River, mangsa didapati masih hidup dan diberi rawatan awal. Kanak-kanak itu kemudian dirujuk ke HRPB untuk rawatan lanjut kerana keadaannya yang tidak stabil.
“Mangsa bagaimanapun disahkan meninggal dunia pada pukul 2.30 pagi ini ketika rawatan,” katanya di sini hari ini.

Menurut beliau, proses bedah siasat dijalankan di Jabatan Forensik HRPB bagi mengetahui punca kematian kanak-kanak itu.- K! ONLINE.


Tak boleh naik kapal terbang gara-gara status MySejahtera
Oleh KOSMO!

7 November 2021, 3:29 pm
PETALING JAYA – Seorang pengguna Twitter mendakwa, dia tidak dibenarkan untuk memasuki lapangan terbang berikutan status di aplikasi MySejahteranya secara tiba-tiba menjadi orang di bawah pemerhatian (PUS).
Pengguna tersebut, @avia_whiskey93 berkata, dia telah ke lapangan terbang kerana dijadualkan akan berlepas ke satu destinasi, namun sebaik tiba di sana dia tidak dibenarkan masuk kerana status PUS tersebut.
Katanya, sebelum bertolak ke lapangan terbang, dia yang menaiki Grab dan perlu mengimbas kod MySejahtera di dalam kenderaan tersebut dan status MySejahteranya ketika itu menunjukkan risiko rendah.
“Keadaan ini tragik dan tidak lucu untuk berlaku sekarang. Saya ada penerbangan pagi ini dan tidak dibenarkan masuk ke lapangan terbang kerana status PUS dan perintah kuarantin di rumah (HSO) yang kosong.
“Sedangkan tadi ketika mendaftar MySejahtera di Grab, status saya adalah risiko rendah,” ciapnya sambil menyebut akaun Twitter rasmi aplikasi itu, @MySejahtera dan Menteri Kesihatan, Khairy Jamaluddin Abu Bakar, @Khairykj.
Pengguna itu turut memuat naik beberapa keping tangkap layar aplikasi MySejahteranya yang menunjukkan dia kini di bawah HSO tetapi maklumat seperti lokasi atau alamat tidak tertera.

Selain itu, maklumat peribadi pengguna tersebut di bahagian Profil juga hilang termasuk status vaksinasi.
“Dan sekarang saya jadi alien! aplikasi ini bagus dalam mengesan kontak rapat tapi menyusahkan apabila terjadi perkara sebegini. Harap KJ sudah bangun dari tidur memandangkan hari ini hari Ahad dan semua orang tengah huru-hara kerana aplikasi ini,” ujarnya.
Sehingga kini, ciapan tersebut masih belum dibalas oleh pihak MySejahtera atau Menteri Kesihatan.
Pagi tadi, Kosmo! melaporkan MySejahtera memohon maaf atas kesilapan teknikal yang berlaku pada aplikasi tersebut di mana terdapat pengguna diberikan status orang di bawah pengawasan (PUS) dan perintah kuarantin di rumah (HSO) secara rawak. – K! ONLINE


Bekas banduan tak serik, dicekup curi tabung masjid
Oleh ROHANA MOHD. NAWI

7 November 2021, 3:52 pm
MACHANG – Seorang bekas banduan tidak serik-serik melakukan kesalahan jenayah apabila dia sekali lagi dicekup selepas dipercayai terlibat dalam kes curi wang tabung masjid dan memecah masuk rumah penduduk di Kampung Laklok di sini kira-kira sebulan lalu.
Suspek yang berusia 25 tahun ditahan selepas seorang guru yang merupakan jemaah Masjid Batu 30, Panyit di sini melihat tabung masjid berkenaan berada dalam keadaan berselerak kira-kira pukul 5.50 pagi semasa datang untuk menunaikan solat subuh pada 10 Oktober lalu.
Ketua Polis Daerah Machang, Deputi Suprintendan Ganti Jimmy berkata, melihat keadaan itu, guru terbabit telah melihat rakaman televisyen litar tertutup (CCTV) masjid sebelum mendapati suspek telah memecah tabung masjid berkenaan.
Menurutnya, polis telah menjalankan siasatan selama dua minggu sebelum berjaya menahan suspek yang juga merupakan seorang penagih dadah di rumah rakannya kira-kira pukul 6.20 pagi pada 25 Oktober lalu.
“Dalam serbuan itu, polis telah merampas pelbagai barangan termasuk sebuah tabung masjid, sebilah pisau, mesin kayu, mesin rumput, sebuah komputer riba yang dianggarkan bernilai RM8,000. Kesemua barangan itu disembunyikan di kawasan semak berhampiran rumah berkenaan.
“Siasatan mendapati, suspek aktif menjalankan kegiatan pecah rumah dan mencuri tabung masjid sejak tiga bulan lalu apabila keluar dari penjara akibat pelbagai kesalahan jenayah,” katanya pada sidang akhbar di Ibu Pejabat Polis Daerah Machang di sini hari ini.

Menurut Ganti, berdasarkan soal siasat, suspek mengaku terlibat dalam tiga kes mencuri tabung masjid selain empat kes pecah rumah di sekitar Machang dan Kuala Krai. – K! ONLINE.


Emosi terkesan, Shuib jumpa pakar psikiatri setiap minggu
Oleh NUR EMIRA SAIZALI

7 November 2021, 2:50 pm
PETALING JAYA – Pemergian Allahyarham Siti Sarah Raissuddin lebih dua bulan lalu sememangnya memberi impak besar terhadap pelawak terkenal Shuib yang mengakui masih payah untuk melalui kehidupan sehariannya sebagai bapa tunggal.
Manakan tidak, kehilangan isteri tersayang membuatkan Shuib, 37, terpaksa bertemu dengan pakar psikiatri hampir setiap minggu untuk mendapatkan rawatan berkaitan kesihatan mental.
Katanya, dia akan menziarahi kubur isterinya setiap Isnin dan Jumaat untuk berkongsi perasaannya.
“Sehingga kini, saya tak akan bercerita dengan orang lain sekiranya ada masalah walaupun dengan mak atau mentua. Saya hanya boleh pergi ke pusara isteri dan berkongsi dengannya.
“Disebabkan hal itu juga, setiap minggu saya akan berjumpa doktor peribadi yang pernah menjaga Siti Sarah untuk memeriksa kesihatan tahap saya. Lebih kurang pakar psikiatri lah,” katanya.
Tambah ahli kumpulan Sepahtu berkenaan, pertemuannya dengan doktor bagi memantau tahap kesihatan badan dan mentalnya agar berada dalam keadaan yang baik.

“Perjumpaan tersebut juga bagi memastikan kesihatan mental saya dalam keadaan baik sebab berkait rapat juga dengan emosi dan badan kita.
“Syukur saya ada keluarga yang sangat baik untuk bantu menjaga keluarga kecil saya.
“Alhamdulillah sekarang ini kami sering buat aktiviti yang tidak pernah dilakukan sebelum ini seperti mengaji setiap malam dan solat berjemaah. Jadi perkara seperti ini sangat membantu kesihatan mental saya,” katanya.
Meskipun begitu, pemilik nama penuh Shahmira Muhamad itu tetap bersyukur kerana emosi tiga anaknya masih dalam keadaan terkawal.
“Saya akui kesukaran yang saya hadapi sepanjang bergelar bapa tunggal ialah emosi. Saya rasa itu yang paling sukar buat saya.
“Alhamdulillah emosi anak-anak terkawal tetapi berbeza dengan saya kerana hampir semua benda saya lakukan dengan Sarah. Bila dia tiada, saya tak rasa hilang separuh, sebaliknya hilang hampir semua.
“Kalau ada masalah dalam bisnes atau peribadi, saya rujuk pada dia. Jadi bila dia tiada, saya tak tahu nak rujuk pada siapa,” tuturnya lagi.
Terdahulu, negara digemparkan dengan berita kematian Siti Sarah, 37, pada 9 Ogos lalu di Pusat Perubatan Universiti Kebangsaan Malaysia (PPUKM) Kuala Lumpur akibat jangkitan Covid-19.
Untuk rekod, Shuib dan Siti Sarah mendirikan rumah tangga pada 26 Februari 2011.
Hasil perkahwinan, Shuib dan Allahyarham dikurniakan empat cahaya mata iaitu Uwais Alqarni, 10, Dzahira Talita Zahra, 8, Ariq Matin, 6, dan Ayash Affan yang kini berusia tiga bulan. – K! ONLINE


Selangor turunkan barisan terkuat
Oleh MUHAMAD ARDIE PUTRA SUHAIMI

7 November 2021, 1:30 pm
PENGENDALI Selangor FC, Karsten Neitzel mengakui tidak akan merehatkan barisan pemain terbaik sebaliknya kesebelasan utama terkuat akan diturunkan menjelang aksi penting peringkat Kumpulan C menentang Terengganu FC (TFC) di Stadium MB Petaling Jaya, malam ini.
Sebagai rekod, skuad Gergasi Merah telahpun mengikut jejak TFC untuk melayakkan diri ke peringkat suku akhir Piala Malaysia apabila kedudukan mata mereka tidak mampu lagi dikejar dua pasukan iaitu Perak FC dan Kuching City.
Kata Neitzel, tiada sebab untuk barisan kejurulatihan merehatkan beberapa pemain utama kerana saingan suku akhir masih berbaki seminggu selain anak-anak buahnya ketika ini perlu meneruskan momentum cemerlang.
“Bagi baki dua perlawanan nanti khususnya aksi bertemu TFC, sudah tentu kami akan meletakkan barisan pemain terbaik dalam kesebelasan utama dan saya pasti siapa sahaja yang diturunkan akan memberikan seratus peratus di atas padang.
“Kami tidak kisah mengakhiri saingan sebagai status naib juara atau juara kumpulan kerana apa yang penting misi untuk meloloskan diri ke peringkat suku akhir sudah dicapai,” katanya.
Mengulas lanjut, pengendali dari Jerman itu turut mengakui penyerang import pasukan, Ifedayo Olusegun yang masih lagi mengalami kecederaan mungkin terpaksa direhat untuk aksi bertemu Sang Penyu nanti.

“Ifedayo masih lagi cedera dan kami masih ada beberapa pemain yang boleh mengisi kekosongannya,” kata Neitzel.
Skuad Gergasi Merah ketika ini sedang memburu trofi Piala Malaysia buat kali ke-34 selepas kali terakhir memenanginya pada edisi 2015.


Bulan Keluarga Kebangsaan kini jadi Bulan Keluarga Malaysia
Oleh NUR HUDA MUSA

7 November 2021, 1:20 pm
PETALING JAYA – Perdana Menteri, Datuk Seri Ismail Sabri Yaakob mengisytiharkan Bulan Keluarga Kebangsaan yang disambut pada November setiap tahun bakal dikenali sebagai Bulan Keluarga Malaysia.
Ismail Sabri berkata, sambutan pada bulan ini akan menjadi platform untuk menyemarakkan keutuhan serta keterangkuman dalam Keluarga Malaysia, sekali gus menjamin kemakmuran dan perpaduan sebuah keluarga yang besar.
“Bulan November setiap tahun diisytiharkan sebagai Sambutan Bulan Keluarga Kebangsaan sejak tahun 2012, bertujuan menggalakkan penglibatan semua pihak untuk untuk mengukuhkan institusi keluarga dalam sosioekonomi negara.
“Ia selaras dengan pelaksanaan Dasar Keluarga Negara yang bermatlamat membangunkan keluarga yang sejahtera, sihat dan teguh serta berdaya tahan untuk memastikan kestabilan sosial demi kesejahteraan negara,” katanya ketika merasmikan Bulan Keluarga Malaysia hari ini.
Katanya, ia berbeza dengan konsep Keluarga Malaysia yang beliau cetuskan yang lebih memfokus kepada usaha menyatu-padukan rakyat Malaysia dalam sebuah keluarga besar bagi menghadapi cabaran krisis berkembar iaitu ekonomi dan Covid-19.
Pada masa sama, Ismail Sabri turut menggesa penyertaan kementerian-kementerian dan kerajaan negeri sebagai penggerak utama program.

“Kerajaan juga amat berharap sektor swasta, NGO dan komuniti turut mengambil bahagian agar program kesejahteraan keluarga dilaksanakan sebaik dan sebanyak mungkin mengikut kapasiti masing-masing.
“Penganjuran program juga boleh dilakukan pada peringkat nasional secara gandingan kerjasama dengan agensi kerajaan sebagai satu acara nasional negara bagi mempertingkatkan kesejahteraan Keluarga Malaysia,” ujarnya. – K! ONLINE